url: =Web 2.0 Khanghun ah Minam Kilamna ~ Pau Sian Lian :: ZOMI DAILY\nLeitung mite nunna huandan le a hun tawh kituakin min tuamtuam kivawh a, kum zalom 21 a hihleh setkhuak pilna hun (IT age, Digital age) in ki ciamteh hi. Setkhuak pilna lak-ah setkhuak zang-a thukizakna, kizopna (online industry, social network, online media, social media, digital media) lamte khauh pai diakhi. 2004 kum in leitung bup media lam ah madawk diak Tim O Reily in Web 2.0 cih kammal hong minthang sak mahmah hi. Web 2.0 cihteh setvan thak min hilo-in IT lam-ah mipi nundan kikhel zia genna ahihi. Web 1.0 khangte hun lai ahihleh website, blog tuamtuam ah lai kigelhte mipite-in sim, cihciang ahihi. Ahi zongin tun web 2.0 khang hunteh mikhem peuhin online tung-ah suak tatak-in laigelh, thusung, kikum, kiho, thu kihawmsawn, khat-le- khat kidawng thei ta ahih man-in kum 2000 khitlam a online zangte pen Web 2.0 khang ah nungta te in ki ciamteh ta hi.\nSocial media pen deihna tuamtuam tekin kizang hi. Biakna lampan bang cile hang Pasian zat minthang Reinhard Bonnke in Facebook pen leitung mun tuamtuam a omte kiang Pasian thu ka tangko nading ka pulpit khathi, cikik bilbel hi. A diakdiak in politic lamte-in zong social network tuamtuam tungpan mipite zolin kizopna-in nei uhhi. America president a kipan Myanmar president zum cihte in gam vai thu-le- la khat peuhpeuh zaksak nading social network limzat mahmah ta uhhi.\nTu tadih thuthang khat gen lehang, July 2, 2016 Australia-ah kiteelna om-a prime minister pa Malcolm Turnbull in mipite zol nading in a thusun khat-in gam sung-a kumtam khangham sate phone nei-in online zattheih nading ka pantah ding-a tua ading $ 50 million ka zang dinghi, ci lianghi. Adang thuthang khat-in Turkey thuneihna kibuluah na hi-a July 15, 2016 ni-in Turkey ah galkap pawlkhatte’n president pa thuneihna suhsawm uhhi. Tua galkap te-in mipi thukizakna facebook, youtube, twitter te hanciamin khak tase mahleh khakcip zolo uh a, president pa-in social mediate le iphone ah kithuah Facetime pan-in mipite hopih, thugen, hanthawn zo ahih manin mipite panpihna tawh a kumpi hihna kemsuak zo suak ahihi.\n2011 kum a kipan a piangkhia Arab Spring hangin Arab gam te lakpan gam (8) bangah makai kumpi kikhelna hong piang ekhi. Tua hun sungin Egypt gam-ah kumpi kikhelna pian nading Wael Ghonim zong makai khatin na kihelhi. Tua vai ama thugente pawlkhat lungngaih huai kasa mahmah hi. Amah pen ama hontawm facebook page pan-in Egypt gammite hanthawn in Egypt kumpi lui Hosni Mubarak a thuneihna pan hemkhia-a gilbem puakzo khat hihi. Ahi zongin Mubarak a kiat zenzen khit hangin Egypt gam hoihpah zanzan sam lo-a amah sang a sia zawphial kumpi thak hong dawkliang hi. Egypt gam-ah minam, biakna le kipawlna tuamtuam kikal kilangpanna hong uang zaw mawk hi. Tua bang thute kum 5 bang a tuah dikdek khitteh Wael Ghonim in gam vai-ah social media zatsiam nading tawh kisai a muhnate a nuai-a bangin sungkhia hi. Social media tawh kisai in:\n2. Ei gen tawh kibang gente bek ih pakta a tuate bektawh ih kizom, kihuai nuam se hi. Ei ngaihsutna tawh kibanglo midangte ngaihsut na tuamtuamte kikhak(mute), kipeel(unfollow) le ki suphiat(block) thei ta sawnsawn lai ahih manin ei tawh ih ki thutuah pihte behtawh ih ki thuza hi.\n4. Ih ngaihsutna te khel ding hamsa mahmah hi. Leitung vai tawh kisai telhak mahmah thu lianpite telcian lo pi-in ih kum pahpah a, online thukizakna lah manlang in lem mahmah sawnsawn ahih manin teltum mello-in ih upmawh ciat gelhkhia (comment) ziauziau thei hi. Tuate pen en ih mangngilh phial zongin online ah na om suak hi. Ih khialh lam hong theisak thuman taktak te ih nung muh zongin a khial ih ngaihsut masak pen khel kik ding ih lawp khol kei hi.\n5. A thupi mahmah khat in tu laitak ih zatzat online social media te’ design en lehang, kizopna(engage) taktak sang thu zaksakna(broadcast), thukikupnawina(discussion) sang ngaihsut na lahna(posts), thugil kihopsawnna(deep conversation) sang mawk ciakna(shallow comments) te thapia zaw dingin kibawl online media hi gige mawkhi. Tua ahih manin mihing te sungah khat-le- khat kihona sang midang-te khat-khit- khat tungah thugenna hong khauhpai zawhi.\nHih a tunga thute pen Egypt gam a kumpi gilo mahmah khat a hemkhia zo te lak-ah makai khatin kihel pa gen hi-a, ei Zomi te ading zong pilna lakhuai kasa hi. Zomite sung-ah tangpi thu kizakna lam hong hat mahmah ta-a email group (Zonet…) cih a kipan facebook group tampi ih phuang zuahzuah-a member bang tul tampi pha venvan ta hi. Tuate sung-ah bang thugilte gen, kikum ih hiam? Lungsim khak/kihong sa in thu ih kum hiam?, Thu khatpeuh ih kupma khatvei bek ih ngaihsun kik mah hiam? Thu-le- la khat peuh ih gelhma tua tawh kisai in thu cingin ih kan mah hiam? Thu thang khatpeuh thuzung kician takpi mahhiam(source, reference) cihte ih encian masa hiam? Makai khatpeuh mimal vai hazat man-in a kiphuahsak thu zuauthute man/manlo telcian lo-in midangte ih hawmsawn kha hiam?, cihte ngaihsut huai mahmah hi.\nTu ciangciang online tungpan Zomi makai zahtak huai tampi-in ko le gensiat thuak khin dikdek uhhi. Muhna kibang lote, kibang lo hilel ding-a ko dikdek kilawm lo hi. Thu-le- la kician theilo-a ih telkhialh zong tam theihi. Thu-le- la kician taktawh kuppih na sang tel tum mel omlo-a mimal, kipawlna, nasep le vai khatpeuh pum gensiat ding lam kilawp zawleh kilawmhi. Minam dangte a kha theithei-in ko semsem lehang ei minam a it semsem, a tawisang semsem a ki sakha zong om hihang. Minam, biakna le ngeinate thapia-in ki-it semsem, kizom semsem, ki thutuak semsem, thakhauh semsem nading in social networkte zatsiam huaihi. Zomi sung bek tham lo Myanmar politic thu lam-ah zong kidop huai a patauh huai simsim tam mahmah hi.\nMyanmar politic lamah thuneihna a pumdeih mi gilo tampi te-in minam tuamtuamte kihua sak, biakna khat-le- khat sutuah in gambup a buaisak nuam pha mahmah uhhi. Amau pen minam le biaknate khat le khat kiko(hate speech), kihua in kido kithah ding a utte uh hi-a, tam veipi hanciam khin in tam veipi mah gualzo khin mawk uhhi. Khawl pak hetlo ding uhhi. Amau pen online tungpan mipi khem, toknawi gawpding, zuauthu tawh lungsim sosak gawp theihna nading thukhel tampi phuak thei ding-a ki pantah(train)te hi-a kipawlna tuamtuam ah a honhon in ki thehthang uhhi. Photoshop tawh kibawl zuau lim (fake photo), bawltawm video tampi te hawm thei uhhi. Tuate khemsa in ih omloh ding kidop huaihi. Banghang hiam cih leh social media tawh zong gam khat ki-ukna nawngkai sakin, gamkhat nangawn suksiat theihhun, web 2.0 hun ahihi.\nTu laitak leitung bup pan mi 1/3 in internet zang ta uh-a a dang 2/3 te-in zong internet hong nawhzat mahmah tading uhhi. Zomite sung-ah zong Tedim, Tonzang khuatawng dong nangawn ah a sawtlo-in internet hong tung lel ding-a kinawh semsem, hat semsem, tawmman zaw semsem lei dinghi. Social media zatna hangin thu kician theihna khangsak ni. Thuman ngaihsut theihna hatsak ni. Pilvang takin thukikupnate thapia ni. Ki-it kithutuahnate bulphuh ni.\nPrevious: KL khuasung ah Malay gammi te’n lungphona nei\nNext: Zomi Nungak & Tangval te ading


timestamp: atn

url: =Joel Osteen teci panna :: ZOMI DAILY\nposted on 11 August 2018 at 9:23 pm Lomkholna: Biakna, News\nAmerica gam ah a minthang Likehood pastor Joel Osteen thugen tawm gen ding hi hang. Joel Osteen in a gen na ah: A nupen siavuan te in cancer natna hangin kha 3 val nungta lo dinghi ci in gen uh hi. Kha 3 khitciangin a si ding ahihi.\nSiavuan pilte leh zatui siamte in a cih nading theinawnlo uhhi. ‘Si dinghi’ cihbek thei uh hi. Ahizongin hih nupi nu in a mittawh a muhna honglaih hi. Amuhtheihna muntengah a cidam lai aa mante, a nungaklai, a mel hoihlai, a thahat lai aa man hoih nono te muntuamtuam ah koih hi.\nA lenglakhan ah, an huanbuk sungah, lupna khansungah, kisil buk sungah, mawtaw sung leh a koih theihna mun khempeuh ah tuabang man (photo) te koih hi.\nTua man te en den hi. A en nuam kei phialzongin muden hi. Tua man kisuangte en kawmin ‘kei pen a cidam ka hihi, hih mante bangin a melhoih, a thahat ka hihi’ ci in pulak den hi.\nMittawh mu in kamtawh a pulak ciangin a upna hong khangsemsem hi. Tua a muhna in nalianpi piangsak takpi aa hong damkik hi. Siavuan te in kha 3 val nungta loding a cih nupi pen tua zawh kum 30 val nungta lai hi. (Joel Osteen)\nHih thu i ngaihsut ciangin mittang muhna ii thupina leh a vangliatna honglak hi.\nCancer a dam nadingin zatui zatang te ki nelo napi pumpi sungpan in tua cancer lungno a beisak ding sunglamtha in nasem hi.\nSunglamhatna in na a septheih nadingin mittangtawh muhna kisam pha mahmah hi cihthu honglak hi.\nI deihna ngah in, i piannop bangin i piantheih nadingin ih mitmuhna tawh lamsial ding thupi hi. Tua lampi tungah sunglam nasepna hong ki hawlding ahihi.\nCancer damsak thei, hong melhoihsak thei, hong thahatsak thei, lametna hong pia in, upna hong khangsak thei, i theihnop thute zongh hong hilh thei hi. Na piannopdan lim te enen in. Mumu den in. Nalianpi hong piang ding hi.\nIh sunglam pan in ih khuakbu pilna tawh i theihban zawhloh nate ki sem hi. Baihlamtak a Nalianpi Sepna by ThangBawk/ Siamsin Library\nPrevious: Lungsim hi zaw\nNext: US khualzinna vai lungdam kohna ~ Pu Thang Khup


url: =Minam Lian ~ Thang Khan Mang :: ZOMI DAILY\nposted on 13 February 2017 at 3:48 am Lomkholna: Article, Politics\n1948, Jan 4 khit ciang in Falam ah kikhoppi ki nei aaFeb 20 Zomi namni ciin ki ciahteh hi. 1948, Feb 20 nipan zomi namni ki sim to hi.(Dai sum lai at na leh Tongsan Khampeek) 1948 Feb, 20 ni pan kisim ding cih pen 1950 kum in kinung vaihawm aa 1951 kum Feb 20 in a khat veina Zomi Nam Ni ki bawl hi. 1952 kum, Feb 20 in a nihveina ki bawl hi. Bawl hun om/ bawlloh hun zong om thei hi. 2011, Feb pen 63 cinna (63 rd Anniversary of Zomi National Day ) hi.\nZomi te piangna khang\nTu lai tak in Zomi 3 millions bang phata ki ci hi. Zomi te pen Sen (China) pan kipan hi hang ci hi. BC 1100 pan BC 525 a uk Zhou kumpi nam, Zou suan te hi hang ci hi. Shi Waiti tawh gal kido in gallel aa galtai hi. Zo gun (Chindwen gun) kuam teng ah hong tung hi. Tua pan kawl ten Chin (China) cin hongsam uh hi. Bagan kumpi tawh gal kido aa khatvei lel, tuapan ki panpha kik in zokik hi. Yaw Min Kyi cih mintawh kumpi in hong semto hi. (Dai sum Lai at tomlakna ) Pa Kham Go Pau tawh zong ka ki hona ah, “Sen kumpi khang nam hi hang, sengam pan kitai hi” cih khat hong genngei hi. Hih pen tangthu kan te gen na kinai kim theimahmah hi. Tongsan sung aa minam vai gen na tawh zong ki nai mahmah hi. Tua bang mah in Zomi te pen Isreal minam te suan leh khak sung pan hi hang a ci zong om hi. India gam lam aa pawl te bang Isreal lam zuanzuan ta hi. Ahi zong thu mannn taktak theihna ding DNA et phalai ding ci hi. Zomi tangthu thei te at nate pen kankan lai huai ka sa hi. Bang hang hiam cih leh khat leh khat kibanglian lo uh hi. Tua ahihman in huntampi la in tangthu thei te genna te gawmkhawm zo leng thuman kimu thei pan ding hi.\nZomi nam ni thupi na\nA thupi na pen zomi te ukpi leh tangpi om nawnlo, liangko ki kim ni, Zomi te ki pumkhat suah ni, democracy tawh kalsuan masak ni hi. Ukpi te tung ah siah piak tawpna ni. (Dai Suum, Japan)\nPu, Tual Khaw Mang in lai at na ah siahdong siahpia cih te pen hunzui thu om zia zui aa ki dong hi. Suukte hong khanma makai bawl khat bang gamtatsia in tutang heitang khongkhiatna pen singkhuah zang lo in mi ngaltak peuh zang cih zong ki za ngei. Ahi zong in Pu Kam Hau te khan lai kialpi hong tung ciang saiha, sialpi zuak in kawlpi ah antang lei in mipi te na panpih uh cih bang thu gen hi. Tua bang thu om ahihman in Zominamni in ki itna kipumkhatna te gen huaizaw. (Tongsan web pan tomlak) Bang bang a hi zong “ Zomi or Chin or Mualtung mihong ki ci phial ta leh bang ci bang in minam tampi lak ah minam lian khat hizo ding ih hiam”, cih thupi ka sa hi. Mitampi te in kipum khat ding ci uh hi. Zomi te ih kipumkhat hiam? Namdang te tawh ki et kak ciang in kilemlo phadiak ih hiam cihhuai hi. Zomi bup khantohna ding kipumkhatna kisam ahihleh kipumkhat theih na ding bang ki sam hiam? Pasian in Abraham kiang ah minamlian asuah theihna ding apa innsung ( milim bia milim zuak) leh a pa gam (milimbia gam)pan thupha nam 7 or thu 7 kamciam in na sam khia hi. (Piancilna 12) Tua namlian suah theihna ding thu 7 te pen:\n1. Minam tawisang Anungta Pasian bek hi.\nLate 33:12 “ Topa pen Pasian a anei minam, ama luah ding in teelna angah minam in thupha ngah a hi hi.”\nAbraham tungah minamlian kong suahsak ding hi ci aa kamciam a pia pen tuni aa ei te biak anungta Pasian ahi hi. Pasian in ama tung ah nang thupha hong pia te thupha ka pia ding aa hong samsia te ka samsia ding hi ci hi. Nasuan leh khak te vanaa aksi zah pung ding hi ci hi. Tua lai tak in Jews or Isreal mi khat zong om nai lo hi. 2010 in USA ah Jew (Israel) minam te thein 500 val bang om aa USA bup ii 39.3% hi uh hi. Minam bup 40% pen USA ah teng uh aa 41% pen Israel gam ah teng uh hi. Tu nung diak in Israel gamsung thukan siam te a saltak ding in Muvanlai zang uh hi ki ci hi. Hih minam te pen innkuan khat , mithum tawh hong khangkhia minam te hi. Tu in zomi pen 3 millions bang kipha ta hi. Leitung bup tuamin ki om ta hi. Banghang in Zogam nusia in leitung mun tuamtuam ah kithehthaang mawk ih hiam? Ih biak Pasian in Zomi te tawh sepkhop ding bang geelna nei hiam? Israel te a teeltuamna hang in thupha pia ding in tawisang ding cih bek hi lo hi. Pasian pen nasep masuan nei a tawlnga ngeilo Pasian, mawhnei mi te gupkhiatna nasep a semden, a ta te masuan ah mapang den, piansak nate lusu lo aa akemcing den Pasian ahihman in aa tua nasep na ah ei Zomi te bang ci bang hong zang nuam hiam cih thupi pen hi. Pasian in amah tawh Zomi te mapangkhawm theihna ding in pilna siamna, nuntak khuasakzia leh namdang mite nunzia hong hilhnuam hi. Zogam pan ihngah pilna leh siamna, nuntak khuakhekzia , lungsim luanzia amah tawh mapang khop na ding in hong hawmthawh hi kha ding hi. Gamlian, gamkhangto te ah pilna hong sinsak in minamlian pi te lungsim ngahsut zia hong guan nuam hi. Minam lian hongsuah nuam a hi hi.\n2. Minlian neih kul hi.\nIh nam ih liatsak theih na ding “ Mimal kim in minlian, minhoih, minmanpha ih neih kim ciat kul hi.. Nang namin asiat leh Zomi nam bup sia hi Nang minphat na nangah ciang in zomi bup kiphat hi. Adah huai mahmah khat ah Zomi sungah miginalo mahmah khat hong om ciang Zomi pan kipaai thei tuanlo hi. Tua hihman in minam it ih hih leh minhoih minlian tawh nuntak sawm ding hi hang. Mang Paunak khat ah “we are on the same boat” cih khat nei uh hi. Khat vei lai in mi honpi khat boat tung tuangkhawm in khual hong zin uh hi. Tua te sung pan in mikhat in ama tutna nuai singvutna tawh vut sawm hi. Alawm te in lawm aw bang hihmawk na hiam ih vekpi in siatna hong tun nuam na hi hiam ci in dong uh hi. Tua pa in dawng kik aa “hih teng kei ma mun hi, notawh kisai kei” ci in dawng hi. Ahi zong tua mun pan tui hong lut leh a vekpi in si ding uh hi. Nang na hoih leh Zomi te hoih ding aa nang nasiat leh Zomi bup sia ding hi. Abaram (exalted Father) pan Abaraham (Father of many nation) (Gen 17:5) cih min pen Pasian piak hi. Jacob (mi khempa ) pan Migualzo pa cih zong Pasian piak hi. Minlian minpha minhoih pen nang gamtatna tung pan aa hong ki pia hi. Minhoih ih kiphuah man milian kipiang hi lo hi. Minthang na pen nam nih om hi. Ahoihlam aa minthang na leh asia lam aa min thang na om hi Minthang na pen “ pengpelek ( butterfly) mat tawh ki bang hi ci hi. Pengpelek pen man ding in umum le cin lengleng den hi. Ahi zong munkhat ah tu hihiat le cin ama thu in hong leng ding aa nang ma tung hong tu ding hi” ci lai sung khat ah sim ngei ingh. Nang leh nang in min na deih luat leh mindai na tawh kizom pah hi. Pahtawina nangah ma in kisial kha ken. Ki tankik thei hi. Hlee Duanhta Saw Chit, kawl lai at khat in “ mi kiphatphat te pen a mahleh amah picing kisa lo aa a niamna mi te theih ding alau te hi” ci hi. Nang leh nang na kiphatphat leh min hong enneu zaw ding hi. Thusia minsia pel in minlian in hong zuan ding hi. Tua ahihman in minthanna , minlian, vangliatna cih te pen pilman, siamman, thuman cihtak man leh Pasianzahtak te ading aa Pasian a tuamkoih vilvel thupha hi aa tua te bek mah ki pia hi. Kilawmlo pi aa minlian ngahna in maizum na piangsak thei zaw hi.\nJacob in a pu laban kiang ah na a sepman in laban neihsa khang hi. Joseph nasep na ah Topan ompih aa mapai hi. Namaan (galkap bupi pa) lungsim siangtho nei mi micitak mi ahihman in Topan thupha pia aa ama hang in Aram kumpi ( Ben Hadad II) leh agam bup un thupha sang uh hi. Mi kiang ah na ihsep man in ih sepna ten khantohna angah uh hiam? Psian azahtak te leh Jesus nei aa piangthak mi te nasep na ah daupai uh hi. Piangthak taktak te zong thadah lo, zuilhtak lo uh hi. Kuhkal in beel uh hi. ( Pasian thugen siam zualzual na pin nasem nuamlo thadah zong ki om thei hi). Piangthak mi te pen midang te ading khuavak hi. Midang te ading thupha zong hi pah uh hi. Mi piangthak te tawh kikhawlh nuam hi. Ki lungmaung hi. Ih nung pan hong gensiat ding uh leh hong bawlsiat ding uh ki pautau lo hi. Mipil pawlkhat te a pilna uh kiphatsak pih uh milak ah hailawh thei uh hi. Pasian piak pilna ngah te kiniamkhiat aa midang te mawhna maisak siam in midang te telsiam uh hi. Pasian zahtak mipil te tawh omkhawm ciang vangam malep bang in ki khamuang hi. Leitung pilna bek in hong hai theih bang in sum in zong hong haisak thei hi. Sum haisak mi te omna peuh ah thusia piang hi. Pasian zahtak te omna peuh ah thusia veng hi. Angsung khual na in midang te ading siatna tuna midang khualna in thupha piangsak hi. Midang te a ding thupha hi in.\n4. amdang mi a ding in thuphaminam ih hih kul hi.\nPasian in Abraham pen Israel te pupi ding in natel hi. Israel minam te pen namdang te tungah Pasian akilangsak ding aa kitel a hihi. Pasian in minam te thupha hong piak ciang in tua thupha Pasian theilo te tungah a hawmsawn ding aa hong piak a hi hi. Abeisa kumzalom lai in kawlgam a ding in Pasian in mangkang te na tel hi. Hun te hong ki khel toto aa tu laitak in Pasian in gupna thu tang ko ding leh Pasian thupha hawm ding in ei Zomi te hong tel hi ci in ka sang hi. Israel te in Pasian thupha azatsiam loh man in minam bup in muhdahna leh huatna na thuak ngei uh hi. “Rome kumpi khanlai in, Mando kumpi ki ci khat khuasung vak hi. Jew minam khat tawh ki tuak aa, Jew pa in zahtakna pia in na hopih hi. Tua ciang in tua kumpi pa in “ hih mi pa Jew te hi lo hiam banghang in kei honghopih ngamvial hiam that un” ci hi. Tua zawh a sawt lokhat ciang in khuasung vak leuleu aa Jew khat tawh kituak kik hi. Tua Jew pa zong lau in khuadak ngamlo, pau lo in ding ciip hi. Kumpipa in, “ hih mipa Jew te hi lo hiam , hong mulo hiam bang ding in zahtak na hong pia in hong hopih lo hiam that un” ci kik hi. Amipil te in “Kumpi pa aw tu nung in Jew te hong hopih man in ki that aa tun honghopih lohman in that ding ih hiam” ci uh hi. Kumpipa in “Jew te pen Jew te hi or amah Jew te hi ven” ci hi. (Understanding Judaism sungpan) Germany gam ah Nazis makai Hitler in zong alom atang in na that ngei hi.Pasian in namdang te ading thupha hi ding aa a telna, Pasian thupha zangkhial uh a hihman hi.\nEi Zomi te mailam ah minamlian ih suaktheih na ding ih nung ah etteh ding kicing ihnei khin hi. Thupiangsa te tung pan pilna ngah minam ih hih theihna in hanciam ni.\nNam itna lungsim ih cih ciangin: “Nam itna in aminam minsiat na ding pan ki dawm den hi. Namdang te mudah tuanlo hi. Namdang te thenem mi aom leh huai hi. Aminam hoihna namdang tung ah lak hi. Mi namlian hih na tawh kipha sak lo hi”.(Pastor Thang Siangh). Laisiangtho sungah kamsang te pen tu ni ei te etteh ding ahoih pen minam it te hi uh hi. Minam sung aa siatna te puah pha uh hi. Minam ading antang in thungen uh aa luangkham ngam uh hi. Tu lai tak zomi sung ah Pastor khempeuh in Zomi a ding itna tawh thungen zen leng Zomi bup Pasian in hong tawisang nuam mahmah ding hi. Patriotism: Pianphung pi pen Greek hi a, mipi it, gam it gamuk kumpi te panpih, gamleh minam siatna dingpan dal cih na hi.\nNam lungsim in minam deidan piang sak hi. Namlian mi te pawlbawl in nam neu te simmawh nopna piang sak hi.Zomi hihna, Zomi hihna ki angtang sak ding hi aa kiphatsak pih ding hi lo hi. Kiphatsak na in siatna kipat na hi. Hih nam kiphatsakpih lungsim pen minam bup a ding in natna lungvei na khat hi ah minam khantohna ngetbang aa a ne heng thei natna khat hi. Ih nopsak ciang, pawl ih tam ciang ei leh ei ihki tuamhuai paampam ciang namdang miten mudahna in hong nei pah uh hi. Pawl ih tam ciangin pawltawm te huai thei leng tua in minam tawisangna hi zaw aa namdang te simmawh nuainenna in siatna kipat na hi. Pasian in Isreal te thu hilhna ah; “Khualmi na nemniam kei ding uh hi. Khualmi lungsim na thei uh hi. Banghang hiam cih leh no te in Izipt leitang tung ah khualmi na hi ngei uh hi”. (Paikhiatna 22:21, 23:9)\nNgeina kepna ding munhoih penpen mun in eima innsung a hi hi. Zomi kipawlna te pen tua inn aa nakep ngeina te zatkhiat na ding mun hi zaw. Tanu tap ate ei zongeina hong hilhsak ding Zomi kipawlna tuamtuam te , zolai zongeina makai te muang kha ken. Na ta nu na ta pa te tua bang munah tualbial sak zaw in la zangkhia (practice) sak in. A zenzen in ngeina ih theih keileh Zomi sung aa ngeina lam tawh kisai thuthei , mipil te dot ding hi. Ahi zong a hilh ding pen Nu leh Pa hi. Inn ah ta te zolai simsak in, zopau paupih in, zolai bu dangdang te sang in zolai siangtho mah simsak pah le cin hoih pen hi. Kawmtung aa kisuang limte in Zogam Zolai Zomi thu ahilh thei ding lim te suang in. Gam dang om te a ding in Zogamlim bang kawmah khai le cin hoih ding in ka um hi. Mihing te pen muhna leh zakna in hong huzap phadiak hi.\nZomi te a ding Pasian in geelna lianpi nei hi. Hih bang aa leitung gamtuamtuam aa ih ki theihthang na hang in Pasian geelna khat Zomi te tawh tangtung theihna ding hi kha ding hi. Pasian in ngimna leh geelna nei lo pi nasem ngei lo hi. Ahi zong in mihing te in Pasian zia ih zonlohman leh Pasian thu manloh man in Pasian geelna zekai thei hi. Banghang hiam cih leh Pasian in tua ageelna a sem ding in mihing te zang hi. Tua hi aa ei Zomi ten ih sepkei leh Pasian in namdang khat zang lel ding hi. Pasian zat minam te minamlian hi pah hi. Pasian in mihing azat ciangin nasep gualzawh theihna ding in thupha tuamtuam tawh mapanpih pah hi. Minphat na pia hi. Vangliatna zong pia aa thahatna guan hi. Zomi te minam lian asuak na ding in Zomi mimal kim in hih thu 7 tawh nuntak khuasak ding kisam hi.\nDeihsak na tawh,\nMangpi (Minam Lian ~ Thang Khan Mang)\nPrevious: Yangon, Tamwe ah naungek suakcil akipaai khat ahing in kimu\nNext: GZA pan Zomi Nam Ni 2017 tawh kisai taangkona


url: =Khua do pawl tangthu :: Heileilaitai\nHomepage > Khua do pawl tangthu\n“Tedim gam sungah Khuado a kizat ciat hangin, lasak a kipan gamtatnate kibang kim lo hi. Bang hang hiam cih leh, omna mun kikhat lo ahih mah bangin ih omna mun tawh kituakin gam min, khua min, lui minte tampi-in phui- sam, lasak leh gamtatna-ah kizang ciat hi. A kibang lo nengneng a om hangin, “Khuado ngeina kician om lo hi, ci-a ngaihsut ding hilo hi. Khuado thu ih gen a kibat kim lohna zong a thupit mahmahna hi zaw hi, ci-in ngaihsut ciat ding ka deih hi:\nKhuado pawi ih cih pen Zomite pawi neih thupi pen leh lim zat pen ahi hi. Hih pawi pen tuuk annlak khit ciang kibawl ahi hi. Khuado pawi bawl hun leh Vaite pawipi ‘Diwali Puja’ leh Kawlte pawipi ‘Mithuun Puai’ bawl hun kituak a, Khuado pawi ih bawlzia tawh kibat mahmahna nei-in mei kide tek hi. Kawl leh Vai ten ‘Khuaimeivak’ de-in, Zomite in ‘Meilah’ ih de hi. Hih panin Zomite pen minampite mah banga ngeina zia leh tong kicing a nei Ih hih lam kilang mahmah hi.\nTua banga ngeina zia leh tong kicing a nei minam picing kihi napi in, minam picing hong hisak Ih minam pawipi Khuado ih neihna natawm a theilo tampi ki-om ding hi. Minam Pau, lai, ngeina, pawi leh khanglui vante kician a nei lote minam picing kici theilo ahih manin a it lo, a keem lo, a puah lote minam khangto suak ngeilo hi.\n1 . A khiatna:\nKhua cih in khiatna nam tuamtuam nei hi. Pasian genna-in ‘Khuavak’ kizangin, Dawite genna-in ‘khuazing’ kizang hi. ‘DO’ Ih cih in zong khiatna nam tuamtuam mah nei-in, a sia lam leh a hoih lamin kizang khawm thei hi. Ih it ih ngaih hong zin hong lengla a om ciangin zin do, lengla do ci-in ‘Do’ zatna mun a om mah bangin, hong bawlsia thei dawi leh gaalte ih sim ciangin zong ‘Do’ ci-in zatna mun mah om veve hi. Zomite in ‘PAWI’ ih cih pen Mikangte in ‘Festival/Feast,’ ci-in, Vaite in Puja ci-in, Kawlte in puai na ci uh a, Luhseite in Kut na ci uh hi.\nTua panin Khuado pawi pen thupha hong guan Pasian dona, lungdam kohna leh thupha ngetna pawi hi-in; A lang khat lamah hong bawlsia thei dawi leh kaute lak pan kisiansuahna dinga dawi leh kaute hawlkhia-a dona pawi ahi hi.\nKhuado Pawi ih neih zawh kum za guk peuhmah sawt khin dingin ki um hi. Khuado pawi pen khangthak ngeina zui-in Manipur gamah Tedim Chin Cultural Club makaihna tawh October 11, 1969 kumin Taang-nuam khua-ah zat kipanin, Mizoramah Zomi Society makaihna tawh November 12, 1994 kumin Sairang, Tlawng lui-ah kizang hi. Tuipi gaalkaai Zomi te’n Singapore Zomi Innkuante makaihna tawh 1995 kum panin Singapore khuapi-ah ‘Leitung Bup Zomi Khuado Pawi’ min vawhin zat hong kipan to-in, tu ciangin leitung bupa Zomite omna peuhmah kizang kawikawi ta hi.\nKhuado pawi in “Ni” neilo-in a hun bek nei hi Ahi zongin a hun kum simin September leh October kha sung hi hamtang hi. Bang hang hiam cih leh Khuado pawi in tuk hun anlak khit ciang a kibawl hi a, kumkhat leh kum khat khua khat leh khua khat an lak hun a ki tuah lianlian theih loh banah khua sungah mipite om kim lam tawh ki geel a ki bawl ahih manin ani ki ciangtan lian theilo hi. Ahi zongin Khuado ni ding leh vai khempeuh taangpi tawh kisai ahih manin Hausa leh upate in a gel loh phamawh hi. Upate in atunga ih gen kal sungin nikhat seh phot uh hi. Banghang cih leh khualzin gamvakte tua sungin hong tungkim thei leh cih deihna ahi hi.\nLam khat panin Aizawl dan khawng a khuapite-ah Khuado pawi ni ding kician khat seha kipsak pen akilawm lahna om tuanlo ding hi. Bang hiam cih leh, Khamtung nuntak ngeina dan a annlak cih bang omlo hi. Tua a hih mah bangin Mizoramah Zomi Cultural Society in 1998 kum panin Khuado ni dingin September 25 ni sehin kipsak hi. Minipur Zomite in bel October 2 ni see uh hi. Bang hang hiam cih leh October ni 2 ni pen India makaipipa Mahama Gandhi’ pianni phawkna ni holiday hi-in mi kim in hun awng a neih ni khat ahih man ahi hi. Ni khat ni ciangin Zomite in a ni kituakin Khuado pawi a zat ni uh hong tung lai dingin ka um hi..\nKhuado pawi pen ih Zo pawi thupi pen leh lim zat pen ahih mah bangin hihna, ngimna, deihna tuamtuam tawh a kidim, a nuai a bangin tunkhawm tampi nei hi. Kum khen Pawi: Zolai sim bu sungah “K, Khuado pawi – Kum khen pawi” ci-a a kisin mah bangin Khuado pawi in Zomite kum khenna hunpi khat ahi hi. Hih a kitelna dingin khanglui te’n “La ih cih in thu hi,” a cih bangin Khuado pawi-a kisa la dawng khat en lai le hang:\nKum kikhen e, solkha dang e, zin in a vang khua zong hen aw,\nZiin in a vangkhua zong hen aw,sian sung tui bang siang heh aw,\nTu kawl tawi kum khua ih khen a, Ningzu khum lai aisa aw e,\nNingzu khum lai aisa aw e, Khan kumsawt ciam lai lenge,\nhih la in Khuado pawi pen Zo kum lui leh kum thak khenna a hih lam kiciansak hi. Tuhun ciangin Mikang hun khenzia ‘Gregorian Calendar’ zui-in kum lui beina December 31 ni leh kum thak kaina January ni 1 ni dan ih zuih zenzen hang Zo kum lui leh kum thak khenna in Khuado ahi hi.\n4. Annlak Pawi:\nKhuado pawi pen Annlak Pawi zong kici thei hi. Bang hang hiam cih leh Khuado pawi in tuuk annlak khit bek cianga a kibawl leh tua an thak khai thakte muanga a kibawl hi a, kum khat sung tawntung ih khawh ih ciinnate pana hong piang thupha khai leh an tuamtuam aihna leh tuate hong pia, hong siam pasian’ tungah lungdam kohna-in a ki zang pawi ahi hi;\n5. Khuailak Pawi:\nKhuado pawi cianga a minthang mahmah khat pen Khuailakna hi. Khuado khuailak ih cih ciangin a kimawk lak hi lo-in, khuaibu (khuaipheng) panin hong tung ding kum, kum hoih ding maw, sia ding; ki cidam ding maw, kina ding cihte theihnopna-a aisanna-in a kizang ahi hi. khuaibu leh a note omzia panin kum thak sunga mabaan ding kithei ci-in khangluite in ngaihsun uh hi:\nKhuado pawi a kilawmsakpi pen meidetna ahi hi. Khuado ni masa pen meilah lak ni-in kizangin “Meilah lak ni” a ci zong om hi. Hih meilahte pawi sung tawntung kilim zat mahmah hi. Dawi leh kaute dona (kaubetna, meidetna) a kipan khawsiam pasian a vaak tawh donna-in zong a kizang, a kitangsak, a kivaak zihziah ahih manin khuado in mei det pawi zong cih theih hi.\nKhuado pawi pen siansuah pawi zong ahi hi. Ih pu ih pate in mihingte a nasak, a sisak leh mihingte tunga tuahsiatna tuamtuam a tungsak pen dawi leh kaute ngawh uh hi. Tua dawi leh kaute tawh a teengkhawm hi dingin kingaihsun lai uh hi. Khuado cianga ‘Kaubetna’ leh ‘Meidetna’ in a ngiimpi pen zong mihingte a bawlsia dawi leh kaute notkhia-a innsung, khuasung, gam sung siansuah ahi hi.\n(a) Sagawhna: Khuado pen neihsa, khawhsa, vulhsa teng tawh hih theih zahin kibawlin vok kigo pen hi. Zingsang vaikuan hun ciangin, Lawm papite in a pawl a pawlin vok go-in, ni thum sung a khom ding siit tuam pah uh hi. Sa semna-ah sakuang nam nih omin, sasem papite in a vok khawite leh a langte tan ding tuak a khen ma-un amau teng khamkhop ding thuuk masa uh hi. Tua pen ‘Sakuang baal neek’ kici hi. Vok vulhte leh a langte’ hawm pen ‘Sakuang Hawm’ kici leuleu hi. Sagil bawl kawm, sa sem kawmin zu luup zu dawn kawmin taang ziahziah uh hi. Tua lai takin inn nupite in a inn tek uhah taaksih ngaan huan uh hi. Naupangte in khuang leh zam, daktal leh sialki tumin a sisate phawkna-in mualte hah siang uh hi.\n(b) Daihawhna: Sate a min phetin a sin a lung, a tuap leh a kalte themno kha tek eukhia-in sawm tangvalte in tua kum sunga misi a nei innkuanpihte puak uh hi. Hih sa sungkuate pen misite a ding a kikoih tuam hi-in, sun lam ciangin nupite in zu khaihsa leh taaksih tawh tua sate kengin haanah misite va lui uh hi. Hih pen ‘Daihawh’ kici hi. A sisa a innkuanpihte’ luguh sathau zuutzuutin zu leh sa leh taaksih tah uh a, tua pen ‘Si-annsuah’ kici hi. Khuado pen a si leh a hingte’ kizopna tawpna, kikhakna hunin kingaihsun ahih manin khuado ciangin mi pawl khat lungleeng khawngai-in kapkap mai uh a, la zong hih bangin na sa khawm uh hi.\n(a) Do na lingling, do na linglinge, gual in kum khua do na linglinge,\n(b) Gual in kum khua do na linglinge, do hanah nau bang va kap tange,\n(c)Annkuang umna: Daihawhte nupite inn hong tun kik masiah ann kineeksan theilo hi. Nitaak annkuang uum dingin kikai khawm uh a, mi a kim tak teh, papi a tal taak pen in zu kam khat teepin phihin phuisam hi. Tua khit ciangin, a ban a baanin zu gual teep uh a, annkuang sa kuang uumkhawm uh hi. ( Hih in hun lai ih an nek thunget dan ahi hi.) Ann neek khit ciangin ih Zo ngeina bangin ki-it, kingaihna, kideihsakzia lahna-in sabaak leh sangoi kibaak kengkhangin gualnuam thei mahmah uh hi\nKhanglui ih pu ih pate hun lai-in misi a om ciangin a kha misi khua-ah pai pah lo-in, innsung, innnuai, innkuun leh sumtawng teng khawngah khuado masiah thaamcip den dingin ngaihsun uh hi. Tua ahih manin misite a gil uh a kial mahmah dingin ngaihsutna tawh misi a om teh kawsah, ann khai, lukhung ann cih bang kilui hamtang hi. Khangluite in misite pen dawite’ peh hi, ci-in ngaihsun uh hi Tua ahih manin khuado sunga gilna laina a om lohna dingin dawi leh kaute notkhia-in kau kibeng hi. Ann neekna a man khit uh ciangin kaubet nadingin meilahte sau silselin lim takin tenin a lom a lomin ki hencip hi. Kaubet ding ciangin kong sak leh kong khangah meilah taakna ding nahtangkuak kikoih masa phot hi. Hausapa innah pasal teng kikaikhawmin phiit lem uh hi. Tua ciangin inn kimin meilah de ciat uh hi. Tualteekpa (siampipa) in a thau lawnin kaubet hong kipan pah hi. Tualteekpa khit ciangin midangte in beng thei pan hi.\nKaubet pen pasal tangzang khat peuhin khut lang khat lamah meilah lom det kawmin tuga, heiga leh singkhuah bawk khat peuh tawi-in innsung tawng panin inntung innnuai innkawm teng baan satin:-\n“Dawi hang kau hang nam hang aw, na zun na ek nam sia, Na ni na kha cing ta, na zi na ta te’n hong lametna sawt ta,Na inn na lo zuan in”\nci-in hawkin kiko gamgam hi. Tua banga innkawm teng baan satin innkong biang a tun ciangin a tuga daipua denna-in, “A khe buuk, a ngaltaak sat kha ing ei,” ci-in a meilah ken khen nih suahin, lom khat khang gawlah, lom khat sak gawlah a kuangsa-in siatin nusia hi. Hih pen dawite hong lut kik ngam nawn lohna ding ahi hi. Tua kaubengpa mi thumin zui-in, khat in khuang, khat in daktal leh khat in thau tawi hi. Kaubet kipat ding ciangin thau khat vei lawnin, inn kong biang a tun ciangin khatvei lawn kik hi. Inn khempheuhah kau a kibet lai takin tum theih tum mawh teng tumin, thau lawnin kisa ngeingai hi.\nInn khempeuhah kaubetna a man khit ciangin, sawm tangval tengin gua dawnah meilah siatin a desa-in khuang, zam leh daak tawh a honin hausapa’ inntualah kisutuahin thum vei kiimvial uh hi. Dena kaubetna kammalte mah zangin kizui kawmin awngin kiko damdam uh hi. Tua panin tum theih teng khempeuh tumin a lawhsa kammal teng mah lo kik zelin khuatual (Tualbiakna) ah pai-in thum vei mah kiimvial leuleu uh hi. Hih pen dawi neng kau neng bang neng peuhmah om nawn kei hen a cihna uh ahi hi. Sawm tangvalte khua sung hong lut kik uh ciangin meilah tum baangte hong lutpih kik theilo uh hi. Bang hang hiam cih leh, dawi nawhna lamah meilahte natawm niin baangin siangtho nawn lo dingin seh uh hi. Meilah tum baangte khuanawl sing dawn, phung dawn peuhah siatin nusia uh hi.\nMun khen khatah tua meilah a tum baang teng kaikhawm uh a, meiphual sat uh hi. A khu a tam theihtheih nangin sawlbawk tawh khuh uh a, meikhu a paikhiatna dingin a laizang mun khat vangsak uh hi. Tua munsan pan meikhu hong zamkhiat ciangin siampipa in-\n“Sim kum pha hen na cih leh simah kai in, zo kum pha hen na cih leh zo-ah kai in,,Khaigui kha gah kong ngetna hi; Zo kum kong ngetna hi. Sim kum kon g netna uh hi. Tang bem kong ngetna uh uh hi. Mim bem kong ngetna uh hi. Cidam ludam kong ngetna uh hi. Tu sawn ta sawn kong ngetna uh hi. Khi awh pha tau bulh pha\nkong ngetna uh hi. Gal mang lu samang lu kong ngetna uh hi”\nKaubet zawh lamna dianna teng a man ciangin, a kihawisa khuaibu la dingin sawm tangvalte kuan uh hi. Tua khuaibu leh a note omzia panin kum thak sungah ann leh tui kham leh kial, nat leh dama kipan tuahsiat tuahphat ding kihilna-in ngaihsunin aisanna-in a kizang ahi hi. Tua hi a, khuailakna pen kithupi seh mahmah hi.\nKhuado khuai lakte pen zu (khuaizu)a nei nam hilo-in, no a nei nam, mi a deh thei nam, sing tung ahih kei leh lei sunga a kaai nam- tuunpi, tuunpi malneu, ngaltuun, ngaltheen, khuaimul leh khuaithumte khuaibu (khuaipheng) kila pen hi. Tua ciangin khuailakna-ah zat dingin Khuang khat, sialki khat, daktal a kipua zo zahzah, zubeel peeng siatsa beel khat, khuaisah zu a vekin, phiit bu a kibawl zahzah, naang lukhu kikeng hi. Zan puan ding leh a zing cianga kizepna ding puan a koihcingte zong pua uh hi. Khuailakna a kikeng zu pen ‘Khuaisah Zu’ kici hi. Zute pen hausapa-a kipan haam upate in beel khat ciat a sik uh, sawm tangval teng in zingsang lama a don, nitaak lama a khaihkholh uh zute hi.\nKhuai omna mun a tun uh ciangin khuai pen mei tawh kihal lo-in a pi teng khut tawh khatkhatin manin, ahih kei leh gua taitep tawh tepin that khin masa uh hi. Khuaipi teng a mat khit uh ciangin khuaibu pen a kua ahih leh to uh a, a pheng ahih leh phelkham uh hi. Khuaibu sungah a pheng dal sawm ciang bang pha thei hi. Tua khuaiphengte lak panin a hoih a limci pen leh a tak pen ciamteh uh hi. Tua banga ciaptehna a bawl khit uh ciangin khuainote tunga saphuklai banga a pan dildel dam takin hawkkhia uh hi. Khuaino zawngkhal khempeuh zong paikhia-in, a etlawm lo khempeuh nul siang uh hi. Kum saanna ding khuaibu a kisia lo dingin kang takin lakhia uh a, naang lukhu sungah koih uh hi. Hih khuaibu lakhiapa tualteekpa in thuneihna a piakpa bek hi thei hi.\nHih ni pen Khuado ni nihna ‘Khekleh Ni’ kici hi. Hih ni-in khuai tawh ai kisanin, nitaakin annkuang sa kuang ki-uumkhawm leuleu hi. Zingsang khuavak tuungin khuailate khuaibu tawh inn lam zuanin ciah uh a, khuasungah lut suak lo-in khawmualah kinga-in khuaibu taangpi taangta muh theih dingin singkung tungah koih uh hi. Khawmuala khuailate neek ding dawn ding khawsung pan nungakte in annphel tunsa leh zu va puak uh a, Khuailate in khawmualah khuazaangpi kim ngakna-in la tuamtuam- khuai la, mualbawl la, khuamualpi late sa-in lamlam uh hi. Khuazaangpi a tun kim khit ciangin zu kitulh, ann kibaakin nuamsa mahmah uh hi. Tua khit ciangin Tualteekpa in khuaibu sangin khuasung lutpih uh hi.\n13. Khuai tawh Aisanna:\nKhawsung a tun ciangin khuaitawipa mah masa-in khuaibu pen Tual biakna mun lam manawhin kipaipih leuleu hi. Tua muna a na ngak upate in, “Sanno na hih leh na kik in, miim leh sawmtaang na hih leh hong lut in,” ci-in na kal’ uh a, tua leh khuaitawipa in, “Sanpi, sanno hi keng; miim leh sawmtaang hi’ng” ci-in tua banga thumvei a kikalh a kidawn khit uh ciangin lutsak pan uh hi. (Sanpi, sanno cih pen natpi, natneu cihna hi). Tual a lut khit uh ciangin vial khat kiimkotin hih bangin khuai la sa uh hi:\n(a) Ngaltun e, ngalthen e, khuai aw e, Ka lo pam a khuai aw e, sim ngalthen, zo ngalthen,\n(b) Nang in kum khua na thei a kong dong e, ningzu a ken dong aisa a ken dong,\nTua khit ciangin khuaibu tualsuang tunga a kiciing mawngkung tungah koih uh hi. Khuaibu tungah khawlu lam, khawtaw lam giitin ciaptehna kibawl a, khuainote paan honsa-in koih uh hi. Tua khuaibu numei naupang leh nupi naupaaite et kiphal lo hi. Nitaak lam ciangin Upate in khualbu veel uh a, khuaibu sunga khuainote inn a a khuhna a paan a na lam kik uh leh miimbeem taang beem a lamlam hi, ci uhin kum kik ciangin ann kihau ding hi, ci-in ngaihsun uh hi. Khuano a si peuh a na om leh kum kik sungah a si a mang om ding hi hang, ci-in khuazaang mite mabaan ding hilhkholhna-in ngaihsun uh hi. Upate in khuaibu sia leh pha leh, mipi lungnop theihna dingin “Khuai Hoih Hi” ci-in pulak pong uh hi.\nZomite Kumlui leh Kumthak Khenna, kum khat sung tawntung ih sep ih bawlnate-ah thupha hong guan ih biak Pasian’ kiangah lungdam kohna, mailam ading Thupha ngetna, Siatna hong tun thei Dawi leh Kaute tawh ih kipelh na’ng leh eimah-mahah ih hoih lohnate tek pana ih kisiansuahna ding hun thupi ‘Khuado Pawi’ bawl pen Khristian ngeina leh Pasian deihna tawh kikingkalh lawmlawm lo hi, cih ih phawk thak ding deih huai mahmah hi.\nKhangthakte in Khuado pawi ih zat ciangin, Ih pu ih pate in ih khanglui hun lai leh ih Zo ngeina tawh kituaka a zat danun kizang thei nawnlo hi. Ih theih ding thupi-a ka ngaihsun pen Khuado Pawi ih zat ciangin Khuado Pawi’ a khiatna leh a deihna ngaihsun in, tua leh ih khristian biakna leh tuhun tawh kituakin ih omna mun tek tawh kituakin ih zat ding kisam sa ing. Tuhun ciangin Zomite leitung mun tuamtuamah ki-om ta a, ‘Ngeina kician neite – Minam kician’ a hih mah bangin ih omna tekah ih Zopawite khahsuah lo-in keemcingin, Ih Zo ngeina ahi ih Pawi thupi Khuado pawi ih thupit sak ding kisam ka sa hi.\nNote: A gelhpa/nu kitheilo hi. Rev Thang Siam Lian in Zomi tawh kisai article tuamtuam a kaihkhopna sung ah om hi.


url: =Zomi te mahmah lamdang sa ingDear all ZOMI\nGEN=NGEN, cih khawng akilam dan na om mahmah kei, hih teh tawh buai kei ni, Kipum kjhat lungsim nei zaw ni. KHuasat leh pau ko a hi na ci ta zong in na phat tuam na ding uh om kei. ZOmite kipumkhat ding sangin hogn khen2 ding khawng hong suak dah un.


url: =Gualzawhna Thusim ~ Khup Khen Thang :: ZOMI DAILY\nposted on 27 April 2020 at 2:58 pm Lomkholna: Article\nGualzawhna Thusim ~ Sia Khup Khen Thang\nGual-lelhna icih pen atawpna hilo hi. I gualzawhnop leh gual-lelhna I phut-tan kul hi. Kei pen hitak a om, note sangin a tuam diak hi tuan lo hing. A hizongin Pasian tawh kop in hanciam lehang, lelh ding bangmah om lo hi cih phawk ni. Hih mi-lim na muh uh ciangin , dukadaung veng neu khat pan in akhangkhia khat in Russia mi, Japan mi te zo ziahziah thei hi cih na ngaihsut ding uh ka deih hi.\nGualzawhna pen baihtak in kingah lo hi. Hanciam kul, lungsim khauhkul hi. Hih kitup-kimawlna ah ka kimawl zawh, kum 14 aval khit 2017 teh gualzawhna ngah in One Championship World Champion asuak pan ka hihi. Ka gualzawh ma hun sungteng in lunggimna, taksa natna, liamna leh sisan luanna te ka thuak hi. Sum tawm cik cik bek ngah in ka zatna lah tam mah mah hi. Ka kimawl na ah 10 vei ka lel hi.\nKa lelhsial in na kasa mahmah hi. A hi hang in hih gual-lelhna pan bang pilna le sinna ngah ka hiam cih leh cikmah hunin lungkia ngeilo ding cih a hihi. Kei aa dingin Pasian in gualzawhna hong koihsak sa ahihi. Lungkia lo in hanciamna le cihtakna tawh ilak ding bek kisam a hihi.\nPa’ khat ka hih khit teh, pa din mun, pa te ii itna, ka telsemsem hi. Pasian in zong, ei, atate, na khempeuh hong pia dingin abaihsa in om hi. A hizongin en hanciam in Pasian I up ding kisam hi. I nuntakna ah gual-lelhna cih bel a om ding mah hi, gual-lelhna, I thuah teh lungkiat loh ding a hihi. Cihnop na ah gual-lelhna pen a tawpna hi lo hi. I gualzawh nop leh gual-lelhna I kan tan loh pha mawh hi.\nAzenzen in ka nuntakna ah hih kimawlna kum khat bek a ki mawl hi leng, bang mah kasuak kei ding hi. Kum 5 kimawl leng zong bang mah ka hi nai kei hi. Kum 12 leh kha 5 ka kimawl hang zongh, bangmah ka hinai kei hi. Kum 12 leh Kha 6 ka kimawl teh, leitung ah champion cih ngah in aciam kha pan ka hihi.\nTua a hih manin kum 12 val kimawl khit, hanciam khit the, gualzawhna ngah pan cih pen pilna le sinna hoih mah mah khat a hihi. Ei te zong I gualzawh nop leh tu laitak tawm vei nopsak nate zong lo ding hi hang. I gualzawh nop leh khamtheih, guihtheih, zatepna cih te pelh ding, nak thupit mah mah hi. Tawmvei nopsakna bek na ut leh, gualzawhna kingah ngeilo ding hi.\nGualzawhna cih pen baihno tak in ki ngah mawkmawk lo in hong daltan thei, ahoihlo na khempeuh pelh in hanciam kul hi. Lungsim khauhna leh hanciamna tungtawn in Pasian in thupha hong pia ding hi. Hih pen kei mimal ii sinkhak thu a hihi. Topa’n thupha hong pia tek tahen!Amen. (Aungla Nsang in Myikyina ah ama lim honpawi ah athugenna pan tomlak in kamlet a hihi.) Sia Khup Khen Thang\nPrevious: Kisa Khial Leh (Wrong Diagnosis)\nNext: Milim biakna Nam nih ~ Evan. Suangh Dal


url: =Malaysia, Perak ah Kawlgammi 2 kitawng in, khatpa temta tawh dawtlup thuak ~ ZD :: ZOMI DAILY\nposted on 20 March 2017 at 2:37 am Lomkholna: Malaysia, News, Sawltak, World\nMalaysia, Perak State sungah nasem in aomkhawm Kawlgammi 2 kitawng in khatpa dawtlupthuak cih theStar pan kiza hi. Perak State sung aom Pusat Bandar Fasa 2 ah Sunday ni in thupiang hi a, Malaysian Police te’n adawtlum Myanmar National pen azonsan laitak ahihi.\nKerian District Police Chief, Supt Omar Bakhtiar Yaacob kicipa in agenna ah hih buaina apianhun pen Sunday 12pm leh 1pm kikal hiding cihi. Asi Kawlgammi pa pen Nyi Tun Oo kici a, kum 32 aphakhin khat ahihi. Aompih Housemates te’n Nyi Tun Oo pen sisan tawh kidiahcip in inndei sungah mukhia uh cihi.\nPalik te’n akankhiatna ah hihpa pen aompih Kawlgammi mah ahi Zaw Naing kicipa in adawtlup hiding ci uhhi. Nyi Tun Oo tawh kitawng uh ahih manin Zaw Naing in anhuanbuk sungpanin sasemna temta khat manpah a, aki dawtlum uh hiding ci’n palik te’n genkhia uhhi.\nZaw Naing zong kum 32 aphakhin khatmah hi a, alawmpa a gawl panin adawtlup khitciangin avanzat temta tawh taimangin bucip hi. Tua atemzat pen Government Agency Office mai aom hawkguamsung khatpan in ki mukhia cihi.\nHih asipa pen Malaysia atunzawh kha 2 khawngbek hipan ci a, Parit Buntar kicihna aom Factory khatah nasem in aom ahihi. Adawtlumpa leh adang Kawlgammi pawlkhattawh akigawm in mi 8 innkhat sungah aomkhawm uh ahihi.\nTua aompih Kawlgammi tezong Malay pau leh Mangpau atheician omlo ahih manin, Malaysian Police te’n hih kithahlupna vaitawh kisai in bangmah thu hoihtak dongcianthei nailo uhhi.\nDawtlup athuakpa ii aluanghawm pen Ipoh aom Raja Permaisuri Bainun Hospital ah kipuak a, Postmortem kibawlding, aluang kikhei in sitcianna kineiding cih kiza hi.\nAdawtlumpa pen taimang in bucip ahih manin, aompihte thudot thuaktoto photdong uhhi.\nHihpen Sunday ni thupiang hi a, azanni Saturday ni inzong Johor Baru aom Kawlgammi nasem khatin Malaysia gammi tekhat temta tawh dawtlum cimawk hi. ZD Sawltak #zomidaily\nPrevious: Afghanistan gamsung ah US galkap mi 3 kikapliam ~ ZD\nNext: Malaysia, Klang Valley sungah guahtui tamluatna hangin kibuai ngeingai ~ ZD\nISIS galkap alutsawm Malaysia numeino kum 14 aphapan khat kiman ~ ZD


url: =Coronavirus (COVID-19) natna ngah theihna dingpan kikepzia :: ZOMI DAILY\nposted on 22 March 2020 at 1:23 pm Lomkholna: News\nCoronavirus (COVID-19) natna ngah theihna ding pan a kikepzia\nNa khut satpiang leh tui tawh second 20 peuhmah SAWP hamtang in. Paper towel a’ihke’h hand dryer tawh keusak in.\nNa mit, naak a’ihke’h na kam khoih loh ding HANCIAM in.\nNa khuh ciang a’ihke’h na hahchhiai ciangin na nak leh kam tissue tawh TUAM in. Tissue na neih kei leh na baanbul a’ihke’h na kiu tungah khuh in.\nDamlohna na neih leh innah OM in. Zatui zaha neek na neih leh a kicingin neih sawm in.\nDamlohna vai-ah huh na kisap leh – na siavuan a’ihke’h hih hotline 1800 675 398 ah HOPIH in.\nAmau na hih ding kisamte hong hilh ding hi. A cidam huai nate ZOMTO in: exercise, tui dawn, ihmut kham mahmah ding.\nA cidam na hih leh maituamna ZAT kisamlo hi. 60% zu a kihel khut siansakna (hand sanitiser) LEI in.\nHiah a kicing zaw in om https://www.dhhs.vic.gov.au/coronavirus\nLunghihmawhna khatpeuh na neih leh coronavirus hotline 1800 675 398 hopih in (nai 24 kihong) Kamphen na kisap leh TIS National 131 450 ah hopih in, Triple Zero (000) pen emergency a ding bekin zang in\nHih thute laidal ngiat tawh na deih leh COVID-19@dhhs.vic.gov.au ah email khak in\nPrevious: Dr. Tuanno Comment: Pa Vum Nang laigelh leh Dr Dongno dawnkikna tawh kisai\nNext: Ka khankhiatna Bi’ Inn ~ Lian Sian Thang


url: =August 17, 2011 – ✝~Essie~✝\nYOU LADIES GET THE HONOR TODAY! I TOOK MY TIME ON PURPOSE WITH THIS VIDEO.\nAugust 17, 2011 by Esther R. "Essie" Scott, posted in Uncategorized\nWednesday morning prayer – New Birth Ministries\nWednesday morning prayer - New Birth Ministries BR Rev. Esther R. Scott ♨ ￼🎙revessie.org 🎧📖 ♥ ♥💜❤💚💛 revessie.com 📖🎙✞ (Blog) http://www.goldladyllc.com http://www.youravon.com/revessie


url: =Khua Tangthu – Page 5\nMotto: "Love One Another" John: 15:12\nMotto: "Love One Another" John: 15:12 About Us\nThalmual Khua satzia leh Gam leina\nBy Thalmual on August 30, 2016 0\nThalmual Khua satzia leh Gam leina Tua hun laitakin tuhun a Tedim gam khempeuh Falam Ukpi gam ahi hi. Thalmual khua sat khit ciangin mun kip gam kip le khua kip a suah theihna dingin Falam Ukpi Con Bik tungah lei kul hi. Tua ahih manin Thalmual gam … [Read more...] about Thalmual Khua satzia leh Gam leina\nThalmual Khua satna\nThalmual Khua satna 1896 kumin a nuai a bangin beh makaite kipawl khawm in Mual-lum gam panin Thalmual khuasat uh hi. A khua satna kiim mual dung ah Thalsingkung tampi po ahih manin Thalmual ci-in khua min na phuak uh hi. A tung a Thalmual khua … [Read more...] about Thalmual Khua satna\nThalmual Khua Tangthu Laibu Committee\nThalmual Khua Tangthu Laibu Committee "Thalmual Khua Tangthu" Laibu kician mahmahkhat hong piankhiattheih nading in agim atawl Committee makai teng anuai ateng ahihi. Mai gual veilam pan: President- Pa Tun Khan Kap (Buansing) Editor- Pa Khan Do … [Read more...] about Thalmual Khua Tangthu Laibu Committee\nLaibu Committee tungpan Lungdam Kohna\nLaibu Committee tungpan Lungdam Kohna A beisa 1991 kum a kipan Thalmual khua tangthu (article) aki- kaikhawm hi a, mangthang het loin, tu-in i mit mahmah tawh mu-in sim theihin hong om ahih manin Thalmual khua tangthukante le laibu bawl Commitee-te’ … [Read more...] about Laibu Committee tungpan Lungdam Kohna\nThalmual Khua Tangthu Thu masa\nThalmual Khua Tangthu Thu masa Thalmual khua tangthu bu hong bawl theisak i biak Pasian min i phat masa hi. Kawlpi khua-a om Thalmual makai pawlkhat in Thalmual khua tangthu bu bawl ding thukimna khat kinei hi. Laibu bawl dingin mun tuamtuam a om … [Read more...] about Thalmual Khua Tangthu Thu masa\nThalmual Khua Tangthu Editorial\nThalmual Khua Tangthu Editorial Thalmual khua tangthu sunga gelh ding ih kaih khop thute kum 4 kum 5 val sawt khin a, tu-in hong kisuaksak zo pan hi. Laibu sung a kigelh mun leh gam min pawlkhatte tuhun adingin a thupi khol-lo tawh a kibat hangin tu … [Read more...] about Thalmual Khua Tangthu Editorial\nAdang Articles tuamtuam te…\nHausa sem masa te ~ Pu Thong Kho Gin (1940 – 1948)\nHausa sem masa te ~ Pu Thong Kho Gin (1940 - 1948) Sukte khangsimna pan khang (14) na Beh : Sukte Suak : Pianna : Pu Vum Pau le Pi Ciang Mang Unau : Pasal 3 lak pan a neu pen Teenna : … Read more about Hausa sem masa te ~ Pu Thong Kho Gin (1940 – 1948)\nHausa sem masa te ~ Pu Vial Za Do (1939 – 1940)\nHausa sem masa te ~ Pu Vial Za Do (1939 - 1940) Pu Dam Pum dam loh hunsung kum khat donghu Hausa Pu Vial Za Do (1939 - 1940) Beh : Halkik Suak : 1910 Unau : Pasal 2, numei 3 lak pan a upa … Read more about Hausa sem masa te ~ Pu Vial Za Do (1939 – 1940)\nHausa sem masa te ~ Pu Dam Pum (1929 -1939)\nHausa sem masa te ~ Pu Dam Pum (1929 -1939) Pu Dam Pum (1929 - 939) Beh : Halkik Suak : ??? Unau : Pasal 3 le numei lak pan?... Teenna : Thalmual Pianna : Pu Pau Vial le Pi Niang Mante’ tapa u … Read more about Hausa sem masa te ~ Pu Dam Pum (1929 -1939)\nKum 100 huamsung Hausa sem masa te\nKum 100 huamsung Hausa sem masa te THALMUAL KHUASAT ZAWH KUM 100 (Century) HUAM SUNG HAUSA SEMTE (1896-2009) 1) Pu Vum Pau (Sukte) 1896-1926 dong kum 20 sung khuasung ki-ukna lam-ah Hausa. 2) Pu … Read more about Kum 100 huamsung Hausa sem masa te\n1991 khua kisiatciang huhna ki ngahte\n1991 khua kisiatciang huhna ki ngahte 1991 Khua Kisiat ciang, Tedim Gam-uk Zumpi pan huhna hong ngetsak 1) Kumpi pan huhna Ks 180055/- 2) Tuiphum pawlpi pan Ks 359350/- 3) Zum tuamtuam pan Ks … Read more about 1991 khua kisiatciang huhna ki ngahte\nThalmual Khua ah Biakna hong tunna\nThalmual Khua ah Biakna hong tunna Pawlpi min Pawlpi phutte Pawldin kum 1. ABM, (Tuiphum pawlpi)- Pu PhungKhai- Buansing)-1930 2. RCM,(RC pawlpi)- (1) Pu Tun Do Cin- (Gualnam)-1948 (2) Pu Thang … Read more about Thalmual Khua ah Biakna hong tunna\nThalmual Khua siatna leh kikhenna\nThalmual Khua siatna leh kikhenna THALMUAL KHUA SIATNA LE KIKHENNA 1930 kumin a masa pen Thalmual khua kicimin,inn 3 kisia hi. 1949 kumin a 2 veina Thalmual khua kicimin, inn 10 kisia,mi- si om … Read more about Thalmual Khua siatna leh kikhenna\nKhuasung Nuntakzia, Beh, Biakna, kizopna Lampi te\nKhuasung Nuntakzia, Beh, Biakna, kizopna Lampi te THALMUAL MITE’ NUNTAK ZONNA, NASEP Thalmual khua a tamzaw te’ nuntakna pen lokho nasep a hihi. A khawhsa kham mahmah hi. Lokho nasep kawm in … Read more about Khuasung Nuntakzia, Beh, Biakna, kizopna Lampi te\nThalmual khuasat Suante beh hong tunna leh paikhiatna\nThalmual khuasat Suante beh hong tunna leh paikhiatna Pu Buansingte leh Suante Kalzaang pan Saizaang, Kap- tel, Muallum, Thalmual khuas at dongin kithuah khawm uh hi. Thalmual khua sat Pu Thual Suan’ … Read more about Thalmual khuasat Suante beh hong tunna leh paikhiatna\nKaptel gam leinading Falam ukpi Cun Bik in akalh teng\nKaptel gam leinading Falam ukpi Cun Bik in akalh teng KAPTEL GAMLEINA DINGIN FALAM UKPI, CUN BIK IN A NUAI-A TENG KALH HI 1) Falam galsim na-ah a mat uh Khuangleng Hausapa’ tanu, Vansingi 2) … Read more about Kaptel gam leinading Falam ukpi Cun Bik in akalh teng\nThalmual khua tawh kisai Article suahsaknop aomhia?\nThului suahsaknop te hongkhak vemaw\nHih "Contact Us" namek vemaw\nCopyright © 2016 THALMUAL.COM · Developed by Hornbill Daily · Maintained by Zomi Daily


url: =Piancilna 21 | Siantongluan\nA gensa bangin Topa in Sarah tungah thupha pia a, a gensa bangin Sarah tungah Topa in hih hi.\nSarah gai a, ama tunga Pasian in a gensa hunin a teek zawhin Abraham tawh tapa khat nei hi.\nAbraham in Sarah tawh a neih ama tapa min dingin Isaac a phuak hi.\nPasian in ama tunga a thu piaksa bangin amah in ni giat a phak ciangin a tapa Isaac a vun a at hi.\nA tapa Isaac a suah ciangin Abraham kum za pha hi.\nSarah in, "Pasian in kei-a dingin nuamin nuihzakna ding hong bawlsak khin hi. A za peuhmah in nuamin hong nuihpih ding uh hi," a ci hi.\nAmah in, "Sarah in nau nawi pia ding ci-in kua in Abraham tungah gen ngei ding ahi hiam? Ahi zongin a teek khitin amah tawh tapa khat ka nei hi," a ci hi.\nNaupang khang a, nawi tawh hong kikhen ta hi. Isaac nawi tawh a kikhen ni ciangin Abraham in pawi lianpi khat bawl hi.\nAhih hangin, Abraham tawh a neih Egypt mi Hagar tapa in ama tapa Isaac a ciamnuih bawlna Sarah in a mu hi.\nTua ahih ciangin amah in Abraham kiangah, "Hih sila numei a tapa tawh lawnkhia in; bang hang hiam cih leh sila numei tapa in ka tapa Isaac tawh gamh luahkhawm theilo ding uh hi," a ci hi.\nAma tapa hangin Abraham tungah thu nuam hetlo hi.\nAhih hangin Pasian in Abraham tungah, "Tangvalpa leh na sila numei hangin lungkim loin om kei in. Sarah in nang tunga hong gen peuhmah ama hong gen bangin gamta in. Bang hang hiam cih leh Isaac tawh na suanlekhakte min kilo ding hi.\nSila numei tapa zong nangma ta mah ahih manin, minam khatin ka bawl ding hi," a ci hi.\nTua ahih ciangin zingsangin Abraham tho baihin an leh tuithawl la-in Hagar pia a, ama liangko tungah naupang tawh suanin a sawlkhia hi. Amah paikhia a, Beersheba gam sungah a vak kawikawi hi.\nThawl sunga tui a bei ciangin amah in sawlbawk nuai khatah naupang lawn hi.\nTua ciangin amah pai-in a hoihkhop khat a gamla, thallot khat tan bangah a ta nungngatin a tusuk hi. Bang hang hiam cih leh amah in, "Naupang sih hong musak kei in," a ci hi. Amah nungngatin a tut laitakin naupang nakpi-in a kap hi.\nPasian in naupang kahna aw a za hi. Pasian vantung mi in vantung panin Hagar sam a, ama kiangah, "Hagar aw, bang in hong lungkhamsak ahi hiam? Lau kei in. Bang hang hiam cih leh naupang a omna munah a kahna awging Pasian in za hi.\nDingin naupang la in la, na khut tawh kip takin len in. Bang hang hiam cih leh minam lian khatin amah ka bawl ding hi," a ci hi.\nTua ciangin Pasian in ama mit hak sak a, amah in tuikhuk khat a mu hi. Amah pai-in tui tawh tuithawl dimin naupang a dawn sak hi.\nPasian in tua naupang ompih a, amah khangto hi. Amah gamlakah teng a, thallot siampa khat hong suak hi.\nParan gam sungah amah teng hi. A nu in Egypt gam panin ama-a ding zi khat a la hi.\nTua hun laitakin Abimelek leh a galkap mangpa Fikol in Abraham kiangah, "Na sepna khempeuhah Pasian in nang hong ompih hi.\nTua ahih ciangin tu-in kei hita leh ka tate hita leh ka suanlekhakte hita leh tungah a manlopi-in hong bawlloin, nang tungah thuman tak tawh kong gamtat bangin keima tung leh tawlkhat na omna leitang tungah nong gamtatna dingin Pasian tawh kei tungah hong kiciam in," a ci hi.\nAbraham in, "Ka kiciam ding hi," a ci hi.\nAbimelek nasemte in a suhsa tuikhuk tawh kisai thu Abraham in a lungkim lohna Abimelek kiangah a gen ciangin,\nAbimelek in, "Kua in hih hiam ka thei kei hi. Nang nong gen kei a, keimah in tuni dong ka za nai kei hi," a ci hi.\nTua ahih ciangin Abraham in tuu leh bawngtalte la-in Abimelek pia a, tua mi nihte in thuciamna khat a bawl uh hi.\nAbraham in a tuuhon sung panin tuununo sagih tuam koih hi.\nAbimelek in Abraham kiangah, "Hih na koihtuam tuununo sagihte bang a cihnopna ahi hiam?" a ci hi.\nAmah in, "Keimah in hih tuikhuk ka tawhna thu-ah nang in keima-a dingin teci na hih theihna dingin nangmah in ka khutsung panin hih tuununo sagihte na la ding hi," a ci hi.\nTua ahih ciangin tua mun Beersheba kici hi. Bang hang hiam cih leh amaute gel tua munah thu kiciam uh hi.\nTua ahih ciangin amaute in Beersheba-ah thuciamna khat a bawl uh hi. Tua khit ciangin Abimelek leh a galkapmangpa Fikol, Filistia mite leitangah ciahkik uh hi.\nAbraham in Beersheba-ah makeng kung khat suan a, tua lai munah Tawntung Pasian, Topa a bia hi.\nFilistia mite leitangah Abraham, sauveipi sung peemta-in a om hi.


url: =· December 28,2014 ni a Indonesia gam leh Singapore gamgi Java tuipi ung akia Air Asia QZ8501 I taangthu ciaptehna ahi Black Box kimukhia ta hi ci in Vanleeng zong makaai Indonesia thunei te in Jan 11,2015 ni in taangkokhia uhhi.BBC\n· Piantit gam Paris khuapi Muslim migolo te hanciamna tawh Piantit gammi 17 in nutaakna abellawhna hang in Piantit mipi te ki-itna lam ah ongkisatsuah uha, January 11, 2015 ni in mipi One Million in Paris khuapi sung lamdung lamvaai teng ah kithutuahna lahna nasiatak in nei uhhi. Hih mun ah Piantit gambek hilo in Europe state 40 makaaipi te zong vakihel kimciat uhhi. VOA\n· Iraq gam khunglam Arbil khuapan KM40 na Gwer khuakiang ah IS migilo te leh Kurdish gaalkaap te Jan 10,2015 ni in nasiatak in kido uha, Kurd gaalkaap 24 in sihna hanmual liam ci in Kurdish thuneite in taangkokhia uhhi. Tuaban ah January 11 ni in Kurdish Ulian mi 3 IS ten matsak ci in genbeh uhhi.ABC


url: =I kap phial zongin ~ Dong Mung :: ZOMI DAILY\nposted on 15 October 2018 at 10:07 am Lomkholna: Dongmung, News\nNa nisim nuntakna ah haksatna na tuah ciangin na kap gawpkha hiam? Sanggam aw, na kap phial zongin bang phattuamna hong piangkhia mawk hiam?\nNa haksatnate tungah vangliatna tawh hong angvan den Pasian tungah na haksatna ap lel in…Ama’n ahoihpen tawh hong zawhpih ding hi.\nNa lametnate tuikhu bangin vengziau in, na kinepnate meilom kai bangin a bei pak hun ciangin khasia lua in kap gawp kha na hiam? Sanggam aw, na kap gawp phial zongin bang phattuamna hong piangkhia mawk hiam?\nLamet bangin a piang thei pahpah lo leitungah nungta na hih manin leitung khuahun luanziate theihsiam telsiam sawm lel in. Banghang hiam cih leh na khempeuh Pasianin in ei ading ahoihpen in hong gelsak hi.\nVai tuamtuam hangin na gelna bang hong tangtun loh ciangin lungkia in na kap gawp kha hiam? Sanggam aw, na kap gawp phial zongin bang phattuamna hong piangkhia mawk hiam?\nLeitung ah gelna bang leh ngaihsutna bangin na khempeuh a piangpah hikhin lo a, ei gelna sangin gelna hoihzaw a nei Pasian in ama minthan’ nadingin hong sepsak lel ding hi.\nKhasia lua pah kei ni… Thanem lua pah kei ni..Lungkia lua pah kei ni…\nTuni a i maizumna, sum leitai bek tawh i nuntakna, lawmte kianga huhna ngetna bek tawh i nuntakna, i seppihte kiangpan huhna ngah ding lametna tawh i nuntakna….ei zong a huh, a pia, a panpih zo ding i ut hangin i sepzawh nailohna hangin khitui luangin kha kunkun kei ni…\nZing ni hong suak lua ding hi.\nNi khat ni ciang ei zong a piakhia ziahziah, a hawmkhia ziahziahte ihih hun hong om lua ding hi.\nMite’n i sumlut en in hong piakkhiat ngamlohna, i dinmun en in hong muan ngamlohna, i mel en in hong pahtak lohna, i kalsuanzia en in hong thupi ngaihsutlohnate….a nungta Pasian, vangliatna tawh kidim, vantung le leitung a bawl a nungta Pasian tawh na kizom den peuh leng…ei ading ni hong suak dinga, hun hong tung ding hi…\nTHANEM NAI PAH KEN AW….\nI KAP PHIAL ZONGIN THASAN TEITEI NI MAW…\nNang tawh kibangin, Dong Mung\nPrevious: Malaysia, Cameron Highlands ah mencim in Myanmar gammi 3 si\nNext: Masak le nunun ding ~ Lian Tuang\nTulsa ah “Nuntakna Tui” Cialpi omding


url: =New Zealand ah Kawlgam Refugee te kila laiding: Prime Minister :: ZOMI DAILY\nUN minsanna angahkhin ahihnakleh ka lading uhhi cihi. Banghanghiam cihleh Kawlgam pen akikhel, apiangthak abat hangin Rakhine (Arakan) State sungbek enpak lengzong lungkhamhuai mahmah hi. Tuahangin hihte hehpihna tawh Kawlgam Refugee te laklaiding gelna anei uh ahihi.\nUnited Nations pen a upmawhna ah 2012 kum akipan Arakan State panin Gunkuang Boat tawh ataikhia mi 86,000 bang phading in ummawh uhhi. Hihpen Arakan State (Rakhine) sungah buaina hongpiangawp ciang in mipi 140,000 bangin innlehlo suplawh, tanlawh uh a, cihnading atheilo te ataikhia uh ahihi.\nTulaitak New Zealand gamsung ah Kawlgam mi 2000 bang omding in ki ummawh hi. Hihteng khempeuh pen avek in Refugee Program tawh hongpai hikhinlo hi ci’n Annie Coates kici Karen-Burmese Social Worker asem khatin genkhia hi.\nPrevious: Mandalay ah Curfew ki khawlbawlphot\nNext: Thuthak Tomkimcing 11 Aug 2014


url: =Cikha kual Covid panpihna kipia theilai :: ZOMI DAILY\nposted on 4 June 2021 at 4:56 pm Lomkholna: News, ZAM, Zomi\nKawlgam sungah galkap te ukna buluhna hang tawh buai mahmah in ih om kawmkal ah India leh Zogam gi suk teng ah Covid natna hong lang lua mahmah in Cikha leh a kim a om khua 50 tang bang ading in zatui zaha kisam mahmah ci hi. Gam sungah buaina a om tawh kituak ahih manin hamsa phadiak lai hi. Zogam ih it leh ih mite zong it ding ahi a, tua ih mite ading a kisam phadiak zatui zaha leh vanzat te adingin panpihna Zomi Association of Malaysia-ZAM pan Kawlgam sum 600,000 pen June 05, 2021 ni-in Zomi CAD te tungah kikhak ding hi.\nMalaysia om Zomi pawlpi, khua leh mimal in zong a panpih zo peuh in ih panpih ciat na dingin zong ih ki hanthawn hi.\nHih natna vai ah hoihtak in ih dal zawh kei leh a sawt loin ih kongbiang ah hong lut thei ding ahih manin ei mau tek ih kidalna zong hong suak pah ding hi.\nNang leh kei ih kihelna in Zogam leitang tungah a om mipih tampi tak adingin damna hong hi dinga, Zogam hong pallun ding hi.\nZAM zum pan sum khak te tawh gawmkhawm in a khak nuam te in anuai a bank account te ah kipia thei ding hi. 7600 347 472 CIMB Joseph Tuan Sawm Tuang Merchantrade pan a pia nuam te in Sia Joseph Tuan Sawm Tuang – 016 2544 093 tungah kipia thei ding hi. 03 June 2021 ni ciang panpihna a kihel Khua, Pawlpi leh mimal anuai a bang ahi hi.\nPANPIHNA KIKHAK DING\nKawlgam sungah galkap te ukna buluhna hang tawh buai mahmah in ih om kawmkal ah India leh Zogam gi suk teng ah Covid natna hong lang lua mahmah in Cikha leh a kim a om khua 50 tang bang ading in zatui zaha kisam mahmah ci hi. Gam sungah buaina a om tawh kituak ahih manin hamsa phadiak lai hi.\nZogam ih it leh ih mite zong it ding ahi a, tua ih mite ading a kisam phadiak zatui zaha leh vanzat te adingin panpihna Zomi Association of Malaysia-ZAM pan Kawlgam sum 600,000 pen June 05, 2021 ni-in Zomi CAD te tungah kikhak ding hi. Malaysia om Zomi pawlpi, khua leh mimal in zong a panpih zo peuh in ih panpih ciat na dingin zong ih ki hanthawn hi.\nHih natna vai ah hoihtak in ih dal zawh kei leh a sawt loin ih kongbiang ah hong lut thei ding ahih manin ei mau tek ih kidalna zong hong suak pah ding hi. Nang leh kei ih kihelna in Zogam leitang tungah a om mipih tampi tak adingin damna hong hi dinga, Zogam hong pallun ding hi.\nZAM zum pan sum khak te tawh gawmkhawm in a khak nuam te in anuai a bank account te ah kipia thei ding hi. 7600 347 472 CIMB Joseph Tuan Sawm Tuang Merchantrade pan a pia nuam te in Sia Joseph Tuan Sawm Tuang – 016 2544 093 tungah kipia thei ding hi\nPrevious: Cikha zato pan nikhat sungin mi 3 in hong nusia\nNext: Arakan Army (AA) makai pipa thugenna\nSiampi leh Tuucing (Priest and Pastor) ~ Tual Khan Suan


url: =Na Tun Nopna Mun Tel In ~ Zomi Adventist Innkuan\nIh nuntak sungin ih phawk tek ding ka deih masak ah, “Learning from the mistakes of others” cih thu hi. Mi pawlkhat te’n mi hih, sep dan khawngpeuh en in na ki sem aa, deihna leh utna tawh na sem kha lo thei hi. Tua hi aa ih gualzawhna ih ngahma iin ki lungkia in ki tawtolh kik thei zel hi. Ahi zongin, ih nuntak na ah, haksatna mun ih tun ciangin, a tup uh thei, a pai nopna mun uh a thei te haksa ta leh a ngah ding uh, atun na ding mun uh thei, mukhol ahih manin lungkia lo in pai to suak teta uh hi.\nREAD CHIRSTMAS KHEMNA\nA tupna uh hoihtaka thei a, tua a tun nopna mun uh hoihtak a theiten kawina ding mun te ah kawi ziau lel aa, ahi zongin, apai na ding uh a tel lo a tun nopna a theilo, midangte’ paidan khawng en aa a na pai maimai te, haksat na dinmun hong tun ciangun, koi lam paiding, taklam pial ding hia, veilam pial ding hia ahih kei leh, mai lam a tang paisuak ding hia, ahih kei leh ki leh kik ding hia cih thei zolo in, buai cihtak in buai thei uh hi. Tua bangaa ih tun nopna mun en kawm, mitsuan kawm sa aa ih pai kei aa mi te pai dan peuh en kawm kawm in ih om leh ihbuai ngeingei ding aa ih theih kik hun ciang in mi te’n ong paisan khin ta ding aa, tun nopna a tel te gamla pi ong tun san ding aa gual pha zo lo ih suak ding hi.\nREAD News Briefs for May 17, 2019\nPrev post Ni khat sangin adang khat Thupi zaw hiam?\nNext post The False Revival


url: =Hang Seng Bank – Yau Ma Tei Branch hong-kong China | find places Hang Seng Bank – Yau Ma Tei Branch hong-kong China | find places\nHang Seng Bank – Yau Ma Tei Branch hong-kong China\nHang Seng Bank – Yau Ma Tei Branch located at 363 Nathan Rd, Yau Ma Tei, Hong Kong\nIf you require further information, book an appointment or need answers to a question, please feel free to contact us by 2822 0228\nNeed to know more about this business, please call us during business hours or visit our website and can get more information of Hang Seng Bank – Yau Ma Tei Branch by http://www.hangseng.com/\nNote: These Images are displaying via Google Maps Api, If you see any Copyright violation on our website please contact us ASAP. Attributions: Cristo Wong Photos are copyrighted by their owners Stephen Tsang wenchi Tseng Hing Shun Chu CHENG C Benny Pang C Chan Hang Seng Bank - Yau Ma Tei Branch Raymond Chong F. L. Desu P\nLines were fairly slow to move. Pretty busy location\nBank of China (Hong Kong) Sham Shui Po (\n147-149 Castle Peak Rd, Sham S...\nHang Seng Bank – Hankow Road Branc\n4 Hankow Rd, Tsim Sha Tsui, Ho...\nBank of China (Hong Kong) Yuen Long (Han\n8-18 Castle Peak Road (Yuen Lo...\nCitibank hong-kong China\n250 King's Rd, North Point, Ho...\nStandard Chartered Bank Kornhill Plaza B\nG/F, Westlands Gardens, 1027 K...\nBank of China (Hong Kong) Prince Edward\n689-693 Shanghai St, Prince Ed...\n363 Nathan Rd, Yau Ma Tei, Hong Kong


url: =Thunget laitak sumbawm leh phone aguksak khat CCTV pan kimu :: ZOMI DAILY\nposted on 16 December 2017 at 12:13 am UTC+9:30 Lomkholna: Malaysia, News, Sawltak, World\nMalaysia, Kelantan State sung aom Pasir Mas khuasung ah Malaysia gammi numei te’n thungetna aneih laitak in pasal khatin sumbawm leh phone aguksak laitak CCTV panin kimukhia a, tua Video Clip pen Social Media tungah ki thehzak cih Berita Harian pan kiza hi.\nPasir Mas khuasung Kasar Mosque sungah Malaysia gammi numei te’n Subuh Prayer kici thungetna aneihlaitak in aki guksak ahihi.\nCCTV sungpan in aki etkik ciangin thungen akunding in akithawi numeite nunglam ah pasal khat omkhikhe hi. Zanni Thursday (Dec 15) zingsanglam 5:55am hunin thupiang hi a, numei te alu akunsuklian ciangin tua pasalpa pen taivingveng in, sumbawm leh phone laksak hi.\nTua Mosque panin thunei khatin agenna ah tua sumbawm leh phone tepen nupi kum 60 aphakhin khat ii neihsa cihi. Thunget laitak in sumbawm leh phone aomloh ciangin CCTV panin kualak cih akimukhia ahihi.\nVideo: Thief in mosque jumps over a praying woman and escapes with purse and phone\nHih gutapa pen thunget akipatma in pasal te thungetna lamsang ah aom kici a, tua sumbawm leh phone te aguksawm ngiat in numei te thungetna lamsang ah apaiphei hiding kici hi.\nMore: Malaysia guta damiah vaitawh akiman mi 3 te lakah palik nih kihel\nMosque huangsung ah Motorcycle leh Car khawng aki gukzelzel hangin, thungetna Prayer Section sungtaktak ah hihbangin akigu pen omngei pakpaklo cihi. Tua gutapa zong thungending in apaimah hihtuak a, ahi zongin thungetkawm in sumbawm leh phone agukawm hihtuak mawk hi. Tua sumbawm sungahzong aneinu in sum RM60 bek akoih cisawnsawn hi. Sawltak #zomidaily\nPrevious: Tedim Municipal pan Ninkhawm Mawtaw vai gencianna\nNext: Malaysia ah Pasian nasem te’n ngaihsutding thongkia te vai\n10.11.2014 Tuni leitung thuthang te


url: =Hong Kong ah phalbi khuavot huihlak ah Cable Car tuanlaitak mi 210 awkcip :: ZOMI DAILY\nposted on 17 December 2017 at 10:48 pm Lomkholna: Hongkong, News, Sawltak, World\nHong Kong ii Southern District sung aom Ocean Park kicihna ah akituangthei vandawn huihlak kikawmna “Cable Car” te awkcip cih SCMP pan kiza hi. Tua Cable Car pen Saturday zanlam in vandawn huihlak ah nailang sungbang a awkcip hi a, phalbi khuavot mahmah laitak hisawnsawn hi.\nSouthern District Amusement Park panin thunei ahi Spokeswoman khatin agenna Cable Cay System ah akizang Ropeways nihte lakah khatpen asetsia, Mechanical Issue omhi ci’n genkhia hi. Nitak 7:43pm hunpawl in kikhawlsak a, Park Staff te’n hoihtak encian, Inspection bawl uh cihi.\nHuih hatlua ahih manin Platform tung aom Station Railing leh Cabin khat kinawkkha in, adang tengzong aomna mannawnlo, Misalignment ahih manin Cable Car Cabin khempeuh a awkcipsak cihi.\nHihbuaina apianni sese leh khuahun avot mahmah laitak tawh kituak citciat hi. Saturday sunlam in Hong Kong Observatory te’n khuahun votmahmah dinghi ci’n Weather Warning apulakkhiat uh hi a, tuazan lianin hih buaina apiang ahihi.\nVandawn huihlak Cable Car sungah akigawm in mi 210 atuan laitak uh hi a, tuateng avekin nailang sungbang a awkcip uh ahihi.\nNitaklam 8:16pm hunciang in asiacip Ropeway pen kizangkikthei a, tuaciang in Cable Car sungah a awkcip tezong pusuak theipan uhhi. Hih Cable Car buaina hangin asi aliam kuamah omsamlo uhhi.\nNitaklam 8.52pm hunciang in Cable Car sungah a awkcip khempeuh avek un suaktathei uhhi ci’n thunei te’n pulakkhia uhhi.\nMore: Hong Kong meileng lampi tungah numei khat asawnkhiapa kimanta\nHih Cable Car pen abeisa 2007 August khasung inzong tawmvei awkcip ngei hi. Tuahunlai in Passenger mi 280 atuan laitak hi a, Conveyor Belt kitat ahih manin Minute 8 sung vandawn ah awkcip ngeihi. Sawltak #zomidaily\nPrevious: Gibang khen zawh kum sawm ~ Peter Suumpi\nNext: Malaysia, Johor aom datsisai ah pasalkhat aki thahlup laitak Video ki khahkhia


url: =Naypyitaw paina ~ Pu Thangboi :: ZOMI DAILY\nposted on 24 August 2017 at 11:57 am Lomkholna: News, Politics, Thangboi, Zomi\nNaypyitaw paina! ~ Pu Thangboi\nKawlgambup ukna khuapi Naypyitaw ah tulaitak Zomi 200 val om in a inn in inn 60 val om hi. A tamzaw kumpi nasem ahi hi. Department tuamtuam pan in ulian tuamtuam zong om hi. Tua lak ah deputy minister 1 leh deputy director general 3 bang om hi. Gambup MP Zomi Tedim kampau 5 om hi. October 21 ni ciang in Khuado Pawi nasia takin bawl ding uh hi.\nZomi MP te’ kikhopna ahi “Naypyitaw Christian Church ah August 20 ni (Sunday) ah hunzang ding in hong pai in”, ci’n MP Pu Gin Kam Lian in hong sap ciang in lawptak in kithawi pah in 19 ni nitak nai 1:00 pm in Zangkong pan JJ Express tawh ka paito pah hi. MP Pu Kham Khan Thang amah kia om ahih man in ama’ inn ah ka tungpah hi. Inn tung dan mah in ka ki ngaihsun lel a nuam kasa mahmah hi.\nNipi ni NCC pawlpi ah hun nuamtak kazang thei uh hi. MP a om thei teng zong hong kikhawm uh hi. Pawlpi Pastor pa pen Sia Ling Thang hi a thusiam mahmah hi. Zopau kawlpau zong siam mahmah hi. A pawlpi mite zong Pasian’ thu lawp thei mahmah uh a minam kim phial kikhawm hi. Vice President pu zong kikhawm theizel mah leh kei’ thugen ni kikhawm khalo citciat ahih man in sumh mahmah hi. (hehehe)\n21 ni (Monday) ciah kik ziau ding kacih kimlai MP Pi Cing Ngaih Mang in “Nong phak buang in Hluttaw hong hawh sam aw, zing sang teh hong zawn ning” hong cih ciang in “Hluttaw etkhit nitak lam khawng teh ki ciah phei leh hilel mah ei” ci’n ka ngaihsun pah hi. 21 ni zingsang thawhdan hong nuam pian hi. Hluttaw sung ka khe mahmah tawh sik ding kahih man in ka lawpsim khinkhian peuhmah hi.\nTua ni zingsang Pu Cin Sian’ kiang ka hawh leh “Nitak an nekhawm ni” ci laimawk ahih man in ka lawp semsem hi. Pu Cin Sian tawh an nekkhop ding pen Sen gam gospel kapai khat a Kachin suangbawl khat in meh nam 100 phialding a omna ansaipi ah hong paipih lai sang zong ka lawpzaw lai hi.\nZingsang nai 9:00 pawl in Pi Cing Ngaih Mang te nupa in a mawtaw uh tawh hong zawn phei uh a Hluttaw lam zuan in ka taiphei pah uh hi. A kelkong (gate) ka tun uh ciang un Pi Cing Ngaih Mang in a khutme 2 alah leh lenglate’ lut theihna card 2 hong kipia pah lian hi. Tua tawh Hluttaw sung bup alutthei ka hi ziau a parliament session om laitak na ngawn ka lut kha hi. Angeina hi leh laitawh bangtawh ngenkhol leng bek session (hluttaw kikhop laitak) sung ah aki lutthei ahi hi. Tu’n bel Pi Cing Ngaih Mang in akhutme nih alah ziau tawh alutthei kahi hi.\nHluttaw innte bel gol mahmah hoih mahmah ban ah sang thei lua mahmah ahih man in ki neusuah kaukau a kisuan phial mawk in om hi. Zingsang nai 10;00 a kipan ding ahih man in “Hun om lai niangtui dawn ni ei” hong cih uh ciang in kaheh hong suak hetlo hi. Ahmyothar Hluttaw sung ahih man in Ahmyothar Hluttaw MP ahi Pu Gin Kam Lian, Pi Cing Ngaih Mang leh Pu Cin Khan Pau te tawh niangtui ka dawn khawm uh a ciamnuih peuh gen in kanui lingling uh hi. Ka lungsim ah “Hih mun mawk pen US te’ Senator te leh India te’ Raja Sabha te’ thu kikupna mun dan himawk a Zomite hih bang a tektang thei ding a hong siam Topa hoih na lawmlawm siteh maw” kaci hi.\nKipat madeuh in ka lut uh a man khawng ka kizaih khit uh teh ka tutna ding teng uh ka zuan uh hi. Nai 10:00 sat ciang in “Speaker pu hong pai ta ding hi” cin hong kigen ciang in ki dingto ngeingai a singtawn pua khat i nung ah Speaker pa hong pai phei hi. Speaker pa in a mun ding atun ciang in “Mingalarbar” acih leh vekpi a “Mingalarbar” kici ngeingai a tua khit teh “Tuthei ta uh cei” ci ahih man in ki tu ngeingai hi.\nTua ciang in “akhuan ngen kua teng ?” Ci’n adot leh khat dingto lian in akhuan ngen khempeuh i akhuan ngetna ahang teng simto daudau hi. Speaker pa in lai honkhat sim daudau pah a aman khit teh “Hih akhuan ngetna uh na thukim uh hia?” ci’n thum vei dongh hi. “Thukim mah” ci’n kidawng tek a kei bang ka nak awt mahmah dep hi.\nTua khit ciang in dotna/dawnna hun ong kipan to pah hi. Chin state constituency no. 10 (Matupi) pan Pu Lal Ming Thang in “2013 – 2014 leh 2014 – 2015 budgetary year te ah Matupi khuapi uk sung Point 8961 ah GSM Tower lam ding cih planning om napi tuni dong ki lam nailo pen lam ding thu om ahiam omlo ahiam?” ci’n dongh hi. Ministry of Transport and Communication pan Deputy Minister U Kyaw Myo in tua dotna adawnna atawpna ah “Hih point 8961 ah tower khuampi lam ding vai frame tawh akituah a operator te i Universal Service Fund akingah leh kilam ding hi” ci hi.\nTua khit ciang in “Kitel pah lel ei !” ci’n Pi Cing Ngaih Mang’ pasal Pu Hong Mang tawh ka pusuak uh hi. Ei mipite leh MP te’ kikal ah hih Hluttaw vai tawh kisai ih theih dan leh ih muh dan ki lamdang mahmah ahih lam tutung ka Naypyitaw paina pan in ka telmuh mahmah hi.\nEi mipi te’n Hluttaw tawh kisai ih ngaihsutna;\n“Hluttaw cih mawk pen gambup thu ki vaihawmna aih teh ih DC vai Ih 914 vai ih meivai tuivaite a kipan vai thupite hih mun ah ih MP te’n hong gen ziahziah ding uh hi. Hih lai ah gen lo akoi ah vagen mawk ding? Ki meltheih vai khawng tawh gam kivaan zo mawk ding maw ?” … etc., etc.,\nMP te’ muhna:\nHluttaw cih pong mawk hang mi’ a te tawh kibang lo. Speaker powerful mahmah. Ama’ thu lo tawh bangmah kigen thei kisemthei lo. Thukhat dotna aizong thusunna aizong kuppihna aizong ih neih nop leh laitawh ngetkholh kul. Amau’ deihna tawh akituah leh bek gen khuan hong pia uh. Thu dongdong te mudah lai uh. Rakhine te’ dot ahih nak leh nial hamtang uh. Yanghee Lee (Special Rapporteur on the situation of human rights in Myanmar) pen Hluttaw pan mawhsakna sangpen kipaih napi Kachin mi Aung La N San in middle weigh ah World Champion angah teh lungdam pihna kammal khat beek ging lo. Ngaihsuthuai hi.\nTuateh ei Chin state pen ki hazatna tam mahmah. Vai thupi khat va genkha in mi theisak leng hong khaktan nuam adil a om den. Tua hi in hong pia ding te’ kiang direct a valut a ngetpen muibun pen hi. Gentehna in Nakzang lei, Tonzang sangpi, Tedim sangpi te khawng ki meltheihna tawh aki ngen ziau hi. Hluttaw tawn sak leng hong ki haza ding in buaihuai mahmah lel ding hi. Pi Cing Ngaih Mang’ hong genna ah “En taktak le uh cin Pu Van Thio’ pianna Khalkha – Than Tlang, Pu Lian Luai pianna Falam leh Tonzang a budget akiate na ki tamkhaih hetlo ding hi”.\nCi uh hi – 21 ni nitak an Pu Cin Sian Thang te innkuan tawh nekhawm kha ka hih man in ka lungdam mahmah hi. Ka theih nop mahmah thu pawlkhat hong gen lai ahih man in katha lawptuam mahmah hi. A laite file tanghtangh a “Nidang teh khangsawnte a munuam khawng om khaleh cihna hi e” ci hi. Nidang sang in na damzaw ahih man in lungdam huai mahmah hi. Sawtpi hong dampih ding lunggulh mahmah hang.\n22 ni kaciah ding ciang in Pu Gin Kam Lian te innkuan in mawtaw nuam mahmah hong vaihawm sak uh a Pu Kham Khan Thang in zong lovegift tampi hongpia hi. An hong nekpih a lovegift tawh hong ciahsak NCC pawlpi, thu um mite leh Sia David Dongh tung ah lungdam mahmah ing.\nKa ciahlam mawtaw tung ah video ettheihna leh la ngaihtheihna khawng na om ahih man in mikangla acihte sung ka et leh Classical Music acih na om nong ahih man in kangai pah hi. Aminthang mahmah ahi Symphony No. 40 in G Minor, Marriage of Figaro, The Four Seasons cihte khawng na om ahih man in zaknop kasa mahmah hi. Zaknop salua in ka ihmut dektak laitak in 1741 kum a German te Goerge Frideric Handel i phuah leitung beidong akideih ding ahi “Hallelujah Chorus” hong pai mawk ciang in thangah lua in ka dingto kha dektak hi. Ka gim ka tawlna khempeuh dam pah hiau hi. Lai nong simsak lungdam mahmah hi. Note’ itna sung ah, Mung Laan Thang (Zangkong)\nPrevious: Apasal in napuansilh kong leisaksa acihleh avekin mipi maiah suahkhialian\nNext: US President Trump leh Malaysia PM Najib te September khasung kimuding\nKhuado Pawi Thu ~ Dr. Zam Khan Thang\nMalaysia, PJ sung aom Billboard khat kicimsuk in mipi ki patau


url: =Australia kipuaksawm Cocaine vankham $322 million manneiding lamkal ah kiman :: ZOMI DAILY\nposted on 4 August 2017 at 7:02 pm Lomkholna: Australia, News, Sawltak, World\nAustralia gamsung akipuaksawm Cocaine vankham $322 million manneiding lamkal ah kimankhia\nCocaine vankham bekbek pua in Australia gamsung zuanin apai tembaw khat French Navy te’n Pacific tuipi tungah mankhia uh cih AFP pan kiza hi. Hih tembaw tungah Cocaine vankham bekbek akigawm in 1.46 tonnes pua ciliang hi.\nTua apuak vankham teng amanzahding akituat ciangin Australia Dollar $322 million (US$256 million) bang manneiding ciliang uhhi. Friday ni in South Pacific tuipi tungah akimankhia ci a, tembaw tungah nasem Crew Members mi 4 tuang uh a, tuate pen Lithuanian leh Latvian Nationals hiding in ki ummawh hi.\nTua tembaw tungah “Afalina” cih kigelh in, South America panin hongki pankhia ci a, New Caledonia, Noumea khua ah aki mankhia ahihi.\nAustralian Criminal Intelligence Commission te’nzong hih Cocaine vankham te koipan hongki puakkhia hiam cih International Partners tetawh ki pawlkhawm in kankhiading uh cih kiza hi.\nAustralia gamsung honglutsawm vankham hizahtak mawkpen lamkal ah French Authorities te’n hong matkhiatsak manin ki lungdam mahmah hi ci’n Australian Criminal Intelligence Commission ah executive director asem laitak ahi Col Blanch in genkhia hi.\nInternational Law Enforcement te ii mapankhop leh sepkhopna athupitzia hongki langsak mahmah hi. Tua akiman Cocaine vankham khempeuhzong Noumea City sung aom Nickel Plant khatah avek in ki haltumkhin hi ci’n genkhia hi.\nAustralia gamsung ah guihtheih khamtheih vankham pen tammansak mahmah ahih manin, vankhampua Drug-smugglers te’n guklutpihsawm pahpah uh cihi. Australia gamsung ahzong vankham azang mi tamsemsem cimawk hi.\nNungkhasung inzong USA panin Australia gamsung ah vankham aguklutpihsawm pasal 3 kimankhia cihi. Tuate zong Pacific tuipi tung nawkin vanlengneu khattawh Australia gamsung ah vankham alutpihsawm uh ahihi. Sawltak #zomidaily\nPrevious: Ngilh mawhding U Khan Do (Layseih Store)\nNext: Khuasung mawtaw awkcipden ahih manin tuipeeksa in nasepkuan


url: =Russia in TU-22M2 Bombers zangin Syria ah IS te kap ~ TK Lian :: ZOMI DAILY\nposted on 26 January 2017 at 7:36 am Lomkholna: News, Russia, Thangkhanlian, World\nJan. 25, 2017: Russia in zanhal in mun gamlapipi kap theihna Tu-22M3 bombers vanleng guk zangin Syria gam-a Dier ez-Zor ah ISte galvan koihna kapsak hi ci-in Russian Defense Ministry in zan in gen hi. Russian Defense Ministry in January 24, 2017 in long-range Tu-22M3 bombers vanleng zangin Iran panin leng khia in Dier ez-Zor province sunga om Tel al-Salhiya khua-ah ISte’ galvan koihna leh a puakthei galvan koihna mun kapsak hi ci-in gen hi.\nRussian Defense Ministry in hih Tu-22M3 long-range bombers vanglengte pen Iraq panin Iran ah lengin Deir-ez Zor Province ah ISte galvan sengna mun kapsak hi ci hi. Syria ah a kapna ding uh a kap nopna mun teng a kap khit ciangun hih vanlengte Russia ah leng kik hi ci-in gen beh hi.\nNung kalin IS (Daesh) ngongtat ten Deir ez-Zor military airfield kicihna mun na umcih uh hi. Deir ez-Zor airbase pen Syria gam leilu-nisuahna lam-a om hi a, Syria galkap ten Deir ez-Zor military airfield pen Deir ez-Zor khuapi humbitna dingin pan munin a zat uh ahi hi. IS ten Deir ez-Zor military airfield lakna dingin galvan hoih nono leh sihpih bomb zangin suam mun mahmah uh a, ahih hangin tu dong Syrian Air Force ten na dal zo lai uh hi.\nRussian General Staff tu ni-in IS ten Deir ez-Zor khuapi la kik zo le uh khuamite mulkimna bei-in lom thah ding uh a, Deir ez-Zor khuamite a bei dong that ding uh hi ci hi. Deir ez-Zor pen namgimtui/datsi (oil) khuk lianpi hi a, IS ten na la-in July 2014 dong uk khum uh hi.\nTu dongin Deir ez-Zor khuamite leh galkap om ten vangleng pan bekin a nek ding kipuakte ngah uh hi.\nPrevious: Christian Hymn te’ tangthu: Nang Kong Deih Tawntung Hi\nNext: New Zealand Minister khat Malaysia ah Refugee lakding vaitawh zin ~ ZD


url: =Sinlaite Lungsim Puakzia ding ~ Pau Tun Thang :: ZOMI DAILY\nposted on 15 July 2016 at 7:51 am Lomkholna: Article, Pautunthang\nMihing te in hihna tuam tuam kinei ciat hi,pawlkhat vanzuak cihbang, pawlkhat pastor cih khong leh laisin(student) cihdan khongin i hihna tuam ciat hi.I hihna tawh kizuia awmdan siam ding pen a kuul leh a kitangsam mah mah khat ahi hi.Pastor zukham neinuai khong kilawm het loin tuamah bangin vanzuak mi khat adingin mihopih siam kisam mah mah hi.Sinlai i hih sungin zong i mawh puakna lian pen laisim ahi hi.\n‘Lai’cih kammal pen eipau in dik mah mah vet vanglak hi.Lai cihtak maha lai tang tang a kuul na hi mawk hi.A lai zo tengin a siam ding hi mawk hi.Lai pen a siam thei deuh leh a siam hak diak ki awm hi.Ahizong in tawma siam thei ten zong sim tang tang kei mawk le uh lawhcing tuan het lo ding uh hi.A siam thei te bek a lawhcing ding hi lo in a kuhkalte a lawhcing ding hi zaw hi.Pasian in mi kuhkalte huh tawntung hi.Gim meel khollo a tawlngak sangin gim mah mah cianga tawlngak a nawpzawk mah bangin, olno taka lawhcinna sangin haksatna tampi kawmkal pana lawhcinna pen manpha zaw sem hi.\nLaisin pen pasian’ thuzuih mah tawh kibangin zeetna tampi kiphu kha zel hi.Hong lungke sak thei na a tuam tuam tampi awm hi.Lai sinna hong huh ahi khollo ukna leh lunglutna a tuam tuam ki nei thei hi.Hite pan sinlaite i kidawp siam ding ki tangsam hi.Zu leh khamtheih, gualnopna lam ukluatna etc. te sinlaite’ adingin hoih lo mah mah hi.\nSinlai hih sungin tupna neih ding hoih hi.Tua tupna dungzuiin laisin ding zong teel siam kuul lai hi.Hoih tah ciin mi’ subject lak khat peuh lak pongmawk ding hi lo hi,eima lunglutna pen a thupi pen ahi hi.I lunglutna lam pai kha leng nuam mah mah napi i lunglut lohna khat i hih khak ciang ki cimtak pah hi.Ama lunglutna nasep a sem kha te mi hampha ahi uh hi.Tupna leh ngimna nei leng tua in lametna hong guan a,tua in hong thalawp sak hi.Sinlai hih sung pen hun hoih khat ahi hi.Bang hang hiam cih leh hun hong pai ding ah mi lawhcing officer lianpi suak lo ding cih kuaman gen khol thei tuan lo hi.\nMi demna lungsim siangtho(Competitive mind) neih hoih hi.Mi lawhcingte haza loa en theih ding hoih hi.Mi demna lungsim nei leeng I va demzo kei phial zongin tua in ei mah ah khantohna tampi hong guan hi.I dinmun ciat pan a masawn sawm ding hoih hi.\nLungsim niamna(inferiority Complex) neih loh ding .Lungsim niamna in hong thaneem sakin phat tuamna hong pe lohi.Ka sim sim hang thei siam tuan kei ning cihdan lungsim paw lo ding.Mi khat a siam theih leh kei zong bang hang a siam lo tuan di ka hia cih lamsanga ngaihsun zaw ding.Na khat peuh peuh haksat ngaihsut lua lo ding.\nClass pai hoih khong, i siam loh teacher te dot ngam khong hoih hi.Mi pawlkhatin exam kuan ciang bekin lai sin ki sawm mawk thei hi.Tua ding hi lo zaw in kum tung pan maha hoih taka sim toh ding ahi hi.Tua hi leh kumtawp ciang thasan luat kuul loin olno takin ki pass thei ding hi.Kum khat sim dinga ki bawl zan khat zan nih thu khonga zawh i sawm leh haksa mah mah kha ding hi.Hibang din muna i awm khak ciang Exam hall ah gelh ding meelki thei loin kisik huai mah mah thei zel hi.Ahizongin kuamah lah kingawh thei tuan lo hi.Tua ahih manin kumtawp cianga hoih taka i lawhcin theih nadingin kum bul pana hoih taka sim toh ngiat ngiat mah hoih zaw hi.\nPrevious: ZYA pan huh ngetna\nNext: Malaysia: Pistol tawh innkuan mi 4 akaplumpa zong Palik te’n kaplumta\nMalaysia gamah Zomite’ Dinmun Etkikna (Crying for God’s help)


url: =2014-10-05 ~ TBC-Y\n"[A KI HONG DEN KONGPI] REV. DR. S. PAU KHAN EN"\nPosted on Sunday, October 05, 2014by Htaung Kyint with No comments\nA KI HONG DEN KONGPI via REV. DR. S. PAU KHAN EN\nDATE: 5 OCT, 2014, WORLD COMMUNION SUNDAY\nAMUN: TEDIM BAPTIST CHURCH YANGON\nSHORT DES.: NIPISIM BIAKPIAK KIKHOPNA\nTHUZAKSANA 5 OCT, 2014\n1. Sumpi (28-9-2014)\nNipi 117,000- TCC 137,940- 1/10 56,250- MD 7,400- WD 5,600- YD 8,450- YD 8,450-\nWD Mission Sumpi 4,600\nWD Talent Sumpi (Mataw) 106,900\nSehsuah sumpi 25,738,305\nMD Lungdam bawm 585,010\nWD Lungdam bawm 1,200,000\nYD Lungdam bawm 692,400\n2. Neekkhawm: Upa Ngin Zen Kamte innkuan in a tanu Lia Cing San Lun suahni (3.4.2014) mukik…\n3. Paak Piaakna: Pa Langh Suan Mung leh Nu Nian Lam Ciinte innkuan in tuni ciang dong Topa thupha a sannate lungdam kohna…\n4. Bulletin leh Tuivot Piakna: Rev. Khoi Lam Thangte innkuan in USA a om a nau Tg. Dong Lian Kam leh Lia Cing San Nemte pumkhat suahna Topa tung lungdam…\n5. Ministers’ Sunday: Mai nipi Ministers Sunday ni-in Pawlpi Minister (33)te Pahtawina EC-09/2014(161) khensatna om bangin K. 2,5000 ta kipia ding a, Department leh mimal a pia nuamte in zong Minister (33)+ Sermon ai ding kipia thei hi. Rev. Dr. Thawng Za Mung in hanthotna hong nei ding hi.\n6. Kawlhun gel Committee: Kikhop man ciangin Meeting Room ah meeting…\n7. Tan(10) ong “D” ngahte Pahtawina: MBC Makaihna tawh 11.10.2014 9am-12Pm hunsung Cushing Hall, MBC ah om ding hi.\n8. October kha suakte: Niangtui leh moh vaak ding geelna om mah bangin I lung lut zah ciat kipia theita hi.\n9. TBC Trust Fund: Innkuan 1 Ks. 1,000 ta piak ding…\n10. Zolai Zuuna: 2014 leh 2015 tatman Ks. 2,000 apia nuamte in Church Secretary Upa Thang Khan Tuang tungah…\n11. MD Biakpiakna: Sia Pau Siam Kim in Hanthotna…\n12. WD Biakpiakna: Pi Luan Za Cing in Hanthotna…\n13. YD Biakpiakna: Pastor Ai Lian Pau in Bible Study…\n14. Pawlpi Homecell kikhop dingte:…\n15. EC Thukhensatna Pawlkhat\na. EC-09/2014(162) Mission Sunday: 19 Oct 2014 ni-in E&M Department pan hun khempeuh hong makaih dinf a, NECTAR Drector Rev. S. Neng Za Khup in hanthotna hong nei ding hi. Pawlpi Mission Field(2) Myungtakar, Thanlyin leh Hlaingtharyar Kalagyisu Pawlpi pan hong pai ding uhhi. 18 Oct 2014 ni-in Sanctuary ah thusinna om ding hi.\nb. EC-09/2014(163) WORSHIP THROUGH MUSIC: Music Committee makaihna tawh 26 Oct 2014 ni-in La tawh Biakpiakna hunte kizang ding a, Pawlpi mi la phuakte pahtawi dingin kithukim hi.\nc. EC-09/2014(164) X’mas Committee: A nuai- a teng kiseh hi.\n1. Rev. Cin Sian Pau, Covenor- Program\n2. Upa Zam Za Thawn, Fundraising\n3. Upa Tual Za Mang, Fundraising & Zindo Committee\n4. Upa Khup Lam Cin, Fundraising\n5. Upa Thang Sian Mang, MD Adv., Decoration & NLD\n6. Upa Kam Kho En, NLD\n7. Office Staff(Clerk, Computer), Bulletin\nd. EC-09/2014(165) 2015 Bible Camp: 2015 April kha tuibuah pawi hunsung Bible Camp neih ding geelna om mah bangin Minister Fellowship in akisam bang hong vaihawm dingin tavuan kipia hi. Budget ah geelkholh dingin hoih kisa hi.\ne. EC-09/2014(166) 2015 Upa Kiteel Ding Vai: Minister Fellowship in kiteel ding vai khempeuh hong vaihawm dingin kithukim hi.\nf. EC-09/2014(167) Tedim Christian College: a. Lecturer Sm Biak Sung khawlkhuan hing ngetna, khawlkhuan piak ding leh Bonus khanih (Basic Pay) piak dingin kithukim hi. b. Lecturer Sia Luan Khan Tung 1st semester (4 Months) hunsung Sabbatical Leave la-a, 2014 Oct kha-a kipan Earn Leave lasuak ahih manin Without Pay tawh khuan kipia hi.\ng. EC-09/2014(168) Minister Fellowship: 11 Oct 2014 (09:00-15:00) hunsung Meeting Room ah Minister Retreat bawl ding kigeelna hi.\nh. EC-09/2014(172) Pre School Committee: 13 Oct 2014 ni Church School hunsung in Nursery Nu le Pate tawh Naupang pattahna tawh kisai thukikupna kinei ding hi.\ni. EC-09/2014(175) Social Action Program: 6 Nov 2014 ni-in Kum (60) leh a tungsiah Khanghamte Kimuhkhopna bawl ding kigeel hi. Clinic ah Prof. Lt. Col. Vungh Suan Thang sap dingin kigeel hi.\nj. EC-09/2014(177) (h): Chin Baptist Church Upate leh TBC-Y Upate kimuh khopna 11 Oct 2014 (13:00) hun in kinei ding hi.\nHANTHOTNA: CHURCH PASTOR\nL.S.T sinna (1 Samual 1:3) Pastor Zen Dot Mang\nSiampi thungetna: Rev. Ngul Cin Thang\nPhatna la: Khualpu (Vangteh)\nNipi Sumpi apna: Upa Pau Khan Thang, Auditor2\nSehsuahte apna: Church Pastor\nHanthotna:”A KI HONG DEN KONGPI”, An Open Door\nNeekkhawm hunzatna: Church Pastor\nThupha piakna: Church Pastor\nPosted in 2014 Sermon


url: =Banghang in Brake kibawl ~ Tdkhen :: ZOMI DAILY\nBanghang in Brake kibawl ~ Tdkhen\nposted on 24 June 2017 at 8:11 am Lomkholna: News, Tdkhen\n1. Pai thei ding, khawl thei ding, nungkik thei ding cih pen a bucing hi pan hi.\n2. Nungkik mengmeng lo napi-in, a nungkik hun ciangin siatna tawh a kipelh nading hi zaw hi.\n3. Mihingte’ zat setvante bek hilo-in, Pasian’ zat mihingte zong brake a kibawl ahi hi.\n4. Zun-thak theihna, ek-thak theihna hong piak mah bangin, iip theihna zong hong pia hi. I iip ciangin a poimawh munte hi zaw hi.\n5. I deih mahmah i neih theihlohna zong ei’ a’dingin a hoih zaw hi thei hi. Neihsa kisiatpih thei in, kisihpih thei hi.\n6. Pasian in bang hangin brake hong pia hiam cih, thei le-hang cidamna, natna, hauhna, zawnna, pilna, hai-na, daupai-na, lawhsapna, ut lohna mun pipite i nawk laitakin zong a hawl’ dan i siam dinga, i patau tuan kei ding hi.\n7. Ka zinna khuapi khat-ah, taih-inn dawl sang pipite’ nuai ka tun laitakin, “Hih bang pipite hi zah-ciang a tun nadingun kei zah valin gimin um tuan keng” ci-a phun simsima ka paipai laitakin, ka tung lam pan hong samsam khat kaza hi. Kua hiding hiam ci-a ka khuadakleh, taih-inn dawl 4 tung panin tangval mi-banglo khat in hong samsam ahi hi. “Kalasai Topa, taih-inn dawl 10 hiphial taleh ka tapa tawh khek ngam kei ning ei” ka ci kik hi.\n8. Ka zinna khat-mah, ka tunna gei-a siavuan khat’ inn a kilam laitak zong hoih sa mahmahin, “Keizong ka tate siavuan hong hi henla, inn hibang khat hong lamleh” ci-a ka etet laitakin, nungak khat inndawl 3 tung, valanda ah hong taangko suah keei mawk hi. “Kalasai Topa, taih-inn dawl 10 khat hitaleh ka tanu tawh khek ngam kei mawk ning ei” ka ci kik hi.\n(Hih bang ka gen ciangin kei pen a nei lo dinga hong ki siam hi, a ci ka hi kei hi. Mite’ neihsate tawh kiteh ding ihih lohna a gen nuam ka hi hi. Kei’ a’ding pen a na om khikhe lel hi-a, sinkhamna tawh zong hong kipiakhawm ding hilo-in, leitung in a piakte bang hilo-in, a nuam mahmah ding khat, a nei-pa in, ka kisaipih lohte’ a’ teng ka etet pen hong awi lo hi, a ci nuam ka hi zaw hi).\n9. Ka lawmte khat in a gen ngei khat ka phawk hi. Amah gen sak ni:- “Ciah ding mawtaw ka pan uhleh, a tunga tuangte in, ‘Mi kidim khin, pha khin zo, pai suak sak in’ a ci uh hi. A hawlpa in khawlsak pian khin napi, a tuangte’ thu mangin a pai suak sak hi. Tua leh ka mawtaw panpihte uh khuadangte khat, mawtaw tawm a din sungin kahto teitei in amah bek a tuang man hi.\nTua khit a sawt lo-in mawtaw dang khat kangah uh hi. Hunpi khat ka pai khit uh ciangin, tua mawtaw pen keen na kia in, mi 6 na si khin hi. Ka lak pan vua khat a kahto teitei-pa zong a na si hi. Hih bang teng ka muh ciangin ka lungsim-ah a tuangte in, ‘Lawmte aw, no bel na zi na tate kiang na tung lai un,’ hong ci-in ka ngaihsun-a, a den-a ka heh-uh hong bang nawn lo-in ka khasiat hong suak sak mahmah hi”.. ci-in a gen hi.\n10. I ngimna khat, i sep laitak khat, i zin sawmna khat, i vai neih khat peuh hong ki brake ciangin, brake bawlpa’ tungah i lungdam semsem zaw ding hi.\nI ut bangbang i kalsuan theih ciangin, “Hong control om lo ei-ta” ci-a khalau’ ding hi-a, i ut banga i kalsuan theihloh ciangin, “Hong control khat om lel” ci-a khamuang taka om hithiat ding ahi hi.\nTdkhen Tuuno Huang\nPrevious: Gammite’ nuntak kikhaihzia tehna tuamtuam ~ Bob Tuangpi\nNext: Malaysia KLIA vanlengtual ah khualzinmi tamlua in ziakai mahmah\nZomi lasiam VC Mang in Tulsa khuapi ah Live Show neiding\nInnthak akituahkhit kum 2 khitciangin Ceiling tungah misiluang kimu\nA hibang bangin ~ Tdkhen\nNute kammal ah thupha om ~ NK Khanno